JAS ambil sampel air Sungai Kuang
Oleh ASLIZA MUSA

6 Mac 2021, 2:34 pm
IPOH – Jabatan Alam Sekitar (JAS) Perak telah mengambil sampel air Sungai Kuang dekat Chemor di sini selepas dipercayai tercemar akibat sisa air kumbahan dari ladang ternakan lembu berhampiran.
Pengarah JAS Perak, Rosli Zul berkata, sampel air berkenaan dihantar ke Jabatan Kimia untuk dianalisis dan keputusan kualiti air tersebut akan diketahui dalam masa sebulan.
Katanya, sehingga keputusan diterima, penduduk setempat dinasihat agar tidak menggunakan air sungai itu untuk kegunaan harian melainkan bagi aktiviti pertanian.
“Sisa kumbahan dari ladang berkenaan sebenarnya tidak disalurkan terus ke Sungai Kuang sebaliknya di alur air semulajadi yang mengalir masuk ke sungai utama.
“Daripada pemerhatian kita, hanya alur air itu yang tercemar dan Sungai Kuang pada asasnya tidak terjejas dan tiada pencemaran ketara. Namun, kita telah ambil sampel air sungai tersebut untuk diuji,” katanya ketika ditemui pemberita selepas Kempen Pengumpulan Buangan Elektrik dan Elektronik (E-Waste) di Kampung Ulu Chepor Tambahan di sini hari ini.
Menurut beliau, selepas tular mengenai pencemaran itu, pihaknya telah melawat ladang ternakan tersebut dan mendapati aduan penduduk setempat berkenaan pencemaran adalah berasas.

Katanya, tindakan segera yang diambil adalah meminta penternak untuk tidak melepaskan sisa kumbahan ke alur sungai sebaliknya ke satu kolam takungan dalam kawasan ladang.
Kosmo! kelmarin melaporkan, Penduduk Kampung Ulu Kuang, Chemor meluahkan kebimbangan mereka selepas mendapati Sungai Kuang dicemari najis haiwan hingga membantutkan aktiviti mereka.
Malah, dakwa penduduk, ada yang mengalami kegatalan selepas mandi di sungai tersebut selain pendapatan penangkap ikan turut terjejas akibat pencemaran tersebut.-K! ONLINE


Dua lelaki bertumbuk dilepaskan dengan jaminan polis
6 Mac 2021, 2:14 pm
PETALING JAYA – Dua lelaki yang terlibat dalam satu pergaduhan di di tepi Jalan Mutiara Damansara, di sini semalam telah dibebaskan dengan jaminan polis.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, siasatan awal mendapati pergaduhan tercetus apabila penunggang motosikal warga tempatan berusia 46 tahun membunyikan hon kepada pemandu teksi juga warga tempatan berusia 71 tahun.
“Penunggang motor terbabit mendakwa pemandu teksi tersebut telah memotong laluan secara melulu tanpa memberikan isyarat.
“Setibanya di lampu isyarat pengadu tersebut telah menegur pemandu teksi itu kerana memandu dalam keadaan yang membahayakan,” katanya dalam satu kenyataan di sini hari ini.
Menurut Nik Ezanee, setelah berlaku pertengkaran mulut antara kedua-dua mereka, penunggang motosikal terbabit mengetuk cermin pemandu teksi itu supaya berhenti dan menyelesaikan perkara tersebut.
Katanya, kedua-dua suspek diberi jamin polis pada awal pagi tadi memandangkan salah seorang suspek berusia 71 tahun.

“Kes disiasat di bawah Seksyen 324 serta 160 Kanun Keseksaan kerana mendatangkan kecederaan dan gaduh gempar,” tegas beliau.
Terdahulu, tular satu video tular di media sosial memaparkan dua orang lelaki bergaduh di tepi Jalan Mutiara Damansara, di sini.
Kejadian yang berlaku pada pukul 6.20 petang semalam itu melibatkan seorang penunggang motosikal jenis Demak dan seorang pemandu teksi.- K! ONLINE


‘Menyedihkan dan menyakitkan hati saya’ – Siti Zailah
Oleh MOHD. HUSNI MOHD. NOOR

6 Mac 2021, 2:41 pm
PUTRAJAYA – “Berita yang sangat menyedihkan dan menyakitkan hati saya.
Itu reaksi Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff susulan pembunuhan kejam seorang wanita yang mayatnya ditemui tertanam dalam sebuah tong air di sebuah ladang kelapa sawit di Bandar Penawar, Johor Bahru, pagi Khamis lalu.
Siti Zailah menerusi hantaran di Facebook berkata, beliau yakin pihak berkuasa akan menjalankan siasatan terperinci dan pembunuh akan dihukum seadilnya.
“Sekiranya anda menjadi mangsa keganasan rumahtangga atau mengetahui maklumat berkaitan wanita yang menjadi mangsa, anda boleh laporkan kepada pihak polis dengan segera.
“Wanita yang menjadi mangsa keganasan boleh pergi ke mana-mana hospital terdekat untuk rawatan kerana hasil laporan rawatan adalah bukti penting untuk pendakwaan,” katanya.
Katanya, orang ramai yang mempunyai maklumat berkaitan keganasan dan isu penderaan boleh hubungi Talian Kasih 15999 atau WhatsApp 0192615999 untuk bantuan dan sokongan.-K! ONLINE


Dooley tiada masa untuk ‘pening kepala’
Oleh MUHAMMAD ZUHAILY BADLISHAH

6 Mac 2021, 11:50 am
KETUA jurulatih Sri Pahang FC, Thomas Dooley tentunya ‘pening kepala’ mencorakkan strategi terbaik untuk menghadapi aksi pembukaan Liga Super 2021 menentang Selangor FC di Stadium Majlis Bandaraya Petaling Jaya (MBPJ) malam ini.
Tuah seakan-akan tidak memihak kepada pengendali dari Jerman itu yang kini berdepan kerisauan selepas skuad bimbingannya ‘diserang’ krisis kecederaan membabitkan ramai watak utama mereka ketika ini.
Antara yang mungkin terpaksa diketepikan untuk aksi bertemu Gergasi Merah malam ini adalah kapten, Lee Tuck serta tiga lagi tenaga import, Herold Goulon, Mamadou Wauge dan Pedro Henrique serta pemain baharu dari Perak FC, Hafiz Ramdan.
Skuad Gergasi Merah pula sudah tentunya akan memastikan kelebihan bermain di tempat sendiri untuk mencatatkan kemenangan.
“Saya belum pasti dapat menggunakan beberapa pemain dalam kesebelasan utama seperti Lee (Tuck), Wague dan Goulon, manakala Pedro (Henrique) mendapat kekejangan otot sama seperti Hafiz (Ramdan).
“Situasi seperti ini amat membimbangkan saya kerana berdepan Selangor yang sememangnya merupakan antara pasukan pilihan. Malah, mereka juga mempunyai pemain-pemain import yang cukup berpengalaman dan amat berkualiti sekali,” kata Dooley.

Dooley, 60, turut meluahkan kebimbangannya dalam mengekang tonggak-tonggak import baharu Selangor dari Jerman seperti pemain tengah, Oliver Buff dan dua pertahanan, Manuel Konrad serta Tim Heubach.
“Buff antara perancang terbaik saya jangka dalam saingan Liga Malaysia (Liga M). Begitu juga dengan Konrad dan Heubach yang pernah bermain pada Bundesliga selain turut diperkuatkan dengan beberapa aset skuad kebangsaan,” jelasnya.
Sebagai rekod, Sri Pahang mempunyai ‘kisah hitam’ disebabkan krisis kecederaan menyaksikan skuad Tok Gajah mengharungi kempen mengecewakan dengan menduduki tangga kelapan Liga Super di bawah kendalian Dollah Salleh musim lalu.


Sokong perlombongan emas jika penduduk ada lesen
Oleh MUHAMMAD AYMAN GHAFFA

6 Mac 2021, 12:35 pm
KOTA BHARU – Kementerian Pembangunan Usahawan Dan Koperasi bersedia menyokong dan membantu aktiviti pelombongan emas di Mukim Kechau, Kuala Lipis sekiranya penduduk sudah mendapat lesen sah untuk melombong galian itu.
Menterinya, Datuk Seri Wan Junaidi Tuanku Jaafar berkata, pihak kementerian akan
membantu terutamanya aspek keusahawanan dalam kalangan penduduk sekiranya mereka sudah mematuhi syarat-syarat yang ditetapkan.
Katanya, usaha-usaha itu perlu dijalankan secara terperinci dan mematuhi prosedur operasi standard (SOP) terutamanya sistem pengangkutan, perlombongan dan penjagaan kawasan.
“Laporan Penilaian Alam Sekitar (EIA) perlu diperincikan di kawasan itu untuk mengetahui sama ada aktiviti itu tidak memusnahkan alam sekitar. Sehubungan dengan itu, kementerian sedia menyokong individu atau penduduk yang terlibat dalam kegiatan melombong sekiranya ia dijalankan secara halal.
“Jika mereka ada lesen, kita tiada masalah untuk menbantu pembangunan usahawan emas di sana, namun ia mesti mendapat kebenaran kerana sumber asli masih di bawah seliaan kerajaan negeri,” katanya selepas merasmikan Kilang Pertukangan Emas Koperasi Makmur Malaysia Berhad di sini hari ini.
Mengulas lanjut, menurut Wan Junaidi, sekiranya memperoleh lesen melombong emas, beliau mencadangkan agar penduduk bekerjasama dengan pemain utama dalam industri pelombongan emas.

Katanya, kerjasama itu sekali gus dapat memudahkan aspek pencarian dan pelombongan di kawasan yang dibenarkan kelak.
Akhbar Kosmo! sebelum ini melaporkan, penduduk di Mukim Kechau, Kuala Lipis hidup mewah selepas kawasan itu rupa-rupanya merupakan tempat penduduk setempat melombong emas.
Selain itu, ada dalam kalangan penduduk mampu membeli kereta secara tunai hasil daripada jualan emas.-K! ONLINE


Baiki komputer terpakai, beri percuma kepada pelajar
Oleh ZAKKINA WATI AHMAD TARMIZI

6 Mac 2021, 12:15 pm
SEREMBAN – Seorang jurutera audio memperuntukkan masa hampir enam jam sehari selepas pulang dari tempat kerja untuk membaiki komputer terpakai yang kemudian diberikan secara percuma kepada pelajar sekolah untuk digunakan ketika Pengajaran dan Pembelajaran di Rumah (PdPR).
Cheah Kok Hon, 42, berkata, dia terpanggil untuk membantu golongan yang memerlukan selepas mengetahui beberapa keluarga rakan karib anaknya yang mengalami kesukaran untuk mengikuti PdPR.
“Anak saya memaklumkan ada rakan-rakannya yang mengalami masalah tiada komputer malah ada juga yang tiada telefon yang sesuai untuk ikuti PdPR. Saya ada memberitahu mereka (ibu bapa) terdapat komputer berharga serendah RM150 namun itupun mereka masih tidak mampu.
“Oleh itu, saya membantu mereka dengan membaiki komputer terpakai secara percuma bagi memastikan pelajar-pelajar dapat belajar. Saya terbuka hati semasa cuti Tahun Baru Cina yang lalu, saya bercuti selama lima hari dan memperuntukkan masa enam jam sehari untuk membaiki komputer terpakai,” katanya.
Dia ditemui pemberita selepas Program Sumbangan Peranti PdPR di Sekolah Menengah Kebangsaan (SMK) Seremban 3 dekat sini, semalam.
Kok Hon memberitahu, dia pada awalnya hanya membuat hantaran di Facebook miliknya bagi memaklumkan hasratnya mengumpulkan komputer riba terpakai, namun tanpa disangka ia mendapat sambutan menggalakkan.

“Sehingga kini saya telah menyerahkan 70 komputer terpakai kepada keluarga yang memerlukan,” katanya.-K! ONLINE


Impian menggunung Northsantara Esports lahir pemain profesional
Oleh KOSMO!

6 Mac 2021, 12:15 pm
Oleh SAFINA RAMLI

PERMAINAN video bertemakan battle royale terkenal, PlayerUnknown’s Battlegrounds (PUBG) Mobile kini tidak asing lagi dalam kalangan generasi muda di negara ini.
Malah, kerjaya sebagai pemain profesional PUBG Mobile turut menjadi idaman ramai memandangkan prospek kerjaya dalam bidang berkenaan menjana pendapatan yang lumayan.
Melihat kepada sambutan masyarakat yang semakin menerima kerjaya sebagai pemain profesional dalam bidang e-Sukan, Aziezul Hamidi Zulkifli, 34, pemilik laman penstriman langsung PUBG Mobile, GK77 Studio nekad menubuhkan pasukan Northsantara pada 2019.
Ini kerana, Aziezul Hamdi yang tinggal di Air Itam, Paya Terubong, Pulau Pinang berkata, dia melihat peluang dalam bidang e-Sukan semakin cerah selepas menyertai Kejohanan Esport Pulau Pinang dua tahun lalu.
“Saya menubuhkan Northsantara Esports bersama tiga lagi rakan iaitu Muhammad Syafiq Taha (AyAmKLeR), Rozihan Razni Abdul Rahim (COBRA) dan Wan Jamaluddin Wan Ariffin (Jebonz) selepas kami menyertai Kejohanan Esport Pulau Pinang.

“Setakat ini pasukan Northsantara mempunyai 14 orang ahli berusia antara 12 hingga 35 tahun terdiri daripada anak jati Pulau Pinang dan juga negeri-negeri lain,” katanya kepada Kosmo! baru-baru ini.
AZIEZUL Hamidi adalah pemilik laman penstriman langsung PUBG Mobile, GK77 Studio dan juga pengasas kepada Northsantara Esports.
Aziezul Hamidi yang juga dikenali sebagai GKarlo77 di alam maya berkata, misi utama dia dan rakan-rakan menubuhkan pasukan Northsantara ialah untuk mencari bakat-bakat baharu yang boleh diketengahkan sehingga menjadi pemain profesional e-Sukan.
“Saya merancang untuk membawa pemain e-Sukan yang menyertai pasukan Northsantara ini bersaing dan menempa nama sehingga ke peringkat antarabangsa.
“Ini kerana, ramai dalam kalangan anak muda kita ada bakat terpendam dan mereka juga mempunyai minat mendalam dalam bidang e-Sukan.
“Mereka ini yang kita akan latih bagi memastikan mereka berjaya mendapat tempat sehingga ke peringkat antarabangsa,” katanya.
Menurut Aziezul Hamidi ramai dalam kalangan peminat e-Sukan mempunyai bakat terpendam, namun mereka tidak dapat melebarkan sayap kerana kurang pendedahan serta terikat dengan kerjaya masing-masing.
“Disebabkan itu, saya mahu mencipta peluang pekerjaan sebagai pemain e-Sukan liga profesional sepenuh masa bagi ahli-ahli pasukan Northsantara.
“Kerjaya sebagai pemain e-Sukan ini bukan sahaja mampu menghasilkan pendapatan lumayan, namun juga dapat membawa nama negara ke peringkat antarabangsa,” katanya.
AZIEZUL Hamidi (dua dari kanan) bersama rakan-rakan sepasukan dalam Northsantara Esports ketika menyertai salah satu kejohanan e-Sukan di Pulau Pinang.
Tambahnya, dia menyasarkan untuk ahli-ahli Northsantara menyertai liga profesional selewat-lewatnya pada tahun depan.
“Setiap tahun, PUBG Mobile Global Champion akan diadakan dan tahun lalu ia diadakan di Dubai.
“Pada tahun ini, kami sasar Northsantara Esport memasuki liga PUBG Mobile di Malaysia dahulu dan tahun depan kami akan fokus kepada kejohanan di peringkat antarabangsa pula,” katanya.
Tambahnya, pandemik Covid-19 membantutkan sedikit usaha ahli-ahli pasukan Northsantara untuk bertemu dan berlatih bagi memantapkan skill masing-masing.
Namun katanya, dia masih memastikan setiap ahli pasukan berkenaan bertemu dah berlatih secara maya dalam permainan PUBG Mobile setiap Isnin dan Rabu.
“Sebelum pandemik Covid-19 melanda, latihan dijalankan di sebuah pusat operasi di Batu Ferringhi kerana ramai ahli kami berada di sekitar kawasan berkenaan.
“Tetapi kerana Perintah Kawalan Pergerakan, sukar untuk kami berkumpul, jadi latihan dan pertemuan sesama ahli hanya dijalankan secara platform online, namun ia tidak melemahkan semangat ahli kami,” katanya.


Gol Mount kekalkan rekod bersih Tuchel
Oleh KOSMO!

6 Mac 2021, 12:15 pm
LIVERPOOL – Pengurus Chelsea, Thomas Tuchel memuji barisan pemainnya selepas berjaya menewaskan Liverpool 1-0 pada aksi Liga Perdana Inggeris (EPL) di Anfield awal pagi semalam.
Jaringan tunggal pemain tengah, Mason Mount pada minit ke-42 memastikan kemenangan The Blues, sekali gus menyaksikan pasukan itu melonjak ke kedudukan keempat liga.
Kata Tuchel, pemain-pemainnya menunjukkan keazaman yang cukup tinggi selain melakukan banyak percubaan ke arah pintu gol lawan sepanjang 90 minit perlawanan.
“Semua pemain bermain dengan kemahuan yang sangat tinggi selain mengawal permainan dengan baik. Keinginan untuk menang langsung tidak luntur.
“Saya sangat gembira kerana ini adalah salah satu perlawanan yang sangat penting. Kami masih ada 11 perlawanan liga musim ini dan perebutan kelompok empat teratas belum berakhir,” kata Tuchel.
Bekas jurulatih Paris Saint-Germain (PSG) itu turut memuji pemain pertahanan, terutamanya Andreas Christensen yang semakin menunjukkan peningkatan dalam setiap perlawanan.

“Dia (Christensen) sangat berani serta bijak untuk mencabar pemain-pemain lawan. Selain itu, dia juga banyak membantu pasukan ketika melancarkan serangan,” ujarnya. – AGENSI


Dakwaan Makaf pada MSN tidak tepat
Oleh MUHAMMAD HELMEE RAMLI

6 Mac 2021, 12:05 pm
KEMELUT antara Majlis Sukan Negara (MSN) dan Persekutuan Karate Malaysia (Makaf) berterusan apabila badan induk sukan negara tampil mempertahankan diri semalam.
Ketua Pengarah MSN, Datuk Ahmad Shapawi Ismail menegaskan, dakwaan Makaf yang mengatakan pihaknya mengamalkan sikap pilih kasih dalam menyalurkan peruntukan kepada persatuan sukan adalah tidak benar.
Kata beliau, jumlah peruntukan yang diberikan kepada setiap persatuan adalah berdasarkan Skim Persijilan Kejurulatihan Kebangsaan (SPKK) yang sudah digunakan selama ini.
“Merujuk kenyataan Makaf yang mendakwa MSN mengamalkan sikap pilih kasih terutamanya mengenai peruntukan gaji jurulatih tidak setimpal, ia agak menyimpang daripada situasi sebenar.
“Sebenarnya kita juga mempunyai limitasi tertentu dalam peruntukan serta kadar kenaikan gaji jurulatih yang tertakluk kepada SPKK. Ia digunakan untuk semua jenis sukan dan Makaf juga maklum dengan perkara ini,” katanya menerusi satu kenyataan yang dikeluarkan.
Pada masa sama, Shapawi berkata, MSN turut mengalu-alukan MAKAF menggunakan dana sedia ada sekiranya mereka mahu memberi insentif tambahan kepada barisan kejurulatihannya.

Beliau turut mengakui pihaknya sedia mengadakan perbincangan lanjut dengan Makaf mengenai isu tersebut menerusi mesyuarat Jawatankuasa Kerja Karate yang dijangka berlangsung hujung bulan ini.
“MSN menghormati MAKAF sebagai badan utama karate di Malaysia, jadi kami sedia untuk berbincang dengan mereka pada mesyuarat akan datang bagi menyelesaikan isu ini,” ujarnya.
Kelmarin, Setiausaha Agung Makaf, Datuk Nur Azmi Ahmad menyuarakan rasa kecewa atas layanan berat sebelah yang diberikan badan induk sukan negara itu terhadap persatuan tersebut.


Tun Mohd. Ali dimasyhur Canselor ketiga UTeM
Oleh DIYANATUL ATIQAH ZAKARYA

6 Mac 2021, 12:39 pm
MELAKA – Yang Dipertua Negeri Melaka, Tun Mohd. Ali Mohd. Rustam dimasyhurkan sebagai Canselor ketiga Universiti Teknikal Malaysia Melaka (UTeM) di Dewan Seri Utama, Seri Negeri, semalam.
Pelantikan Mohd. Ali mendapat perkenan Yang Di-pertuan Agong, Al-Sultan Abdullah Ri’ayatuddin Al- Mustafa Billah Shah berkuatkuasa selama empat tahun bermula 15 Ogos 2020 hingga 3 Jun 2024.
Pada majlis tersebut, watikah pelantikan telah diserahkan oleh Menteri Pengajian Tinggi, Datuk Seri Dr. Noraini Ahmad bagi mewakili baginda.
Mohd Ali. dalam ucapannya berkata, UTeM merupakan universiti teknikal pertama yang diwujudkan di Malaysia pada 1 Disember 2000 untuk memartabatkan ilmu melalui pendidikan, penyelidikan dan kesarjanaan teknikal yang inovatif dan kreatif.
Katanya, UTeM perlu berada dalam arus perdana pendidikan tinggi negara sebagai daya penggerak utama membentuk hala tuju baharu masyarakat Malaysia ke arah transformasi ekonomi dan sosial khususnya dalam era ledakan Industri 4.0 dan ekonomi digital.
“Saya juga melihat UTeM sentiasa komited membantu negara dan negeri Melaka dalam menyediakan tenaga kerja yang berkemahiran tinggi berpacukan industri.

“Pelaksanaan peta strategi pemerkasaan TVET dijangka mampu menghasilkan graduan TVET yang seimbang, holistik dan berciri keusahawanan untuk membangunkan negeri dan negara amnya,” katanya.
Terdahulu, pemasyhuran Mohd. Ali itu menggantikan Canselor terdahulu yang merupakan Yang Dipertua Negeri Melaka keenam, Tun Mohd. Khalil Yaakob.-K! ONLINE


Vape berkesan untuk membantu perokok berhenti merokok
Oleh AHMAD SHAHERMAN SHAMSURI

6 Mac 2021, 12:47 pm
Gambar hiasan
PETALING JAYA – Kajian terbaharu yang dikeluarkan sebuah organisasi kesihatan awam di United Kingdom yang dikenali sebagai Kesihatan Awam England (PHE) telah mengesahkan bahawa vape atau rokok elektronik (e-rokok) adalah kaedah berkesan membantu perokok berhenti merokok.
Laporan yang dikeluarkan PHE pada akhir Febuari lalu itu turut memaklumkan bahawa menghisap vape adalah 95 peratus kurang bahaya daripada rokok tradisional.
Berdasarkan laporan itu juga, lebih daripada 50,000 perokok berhenti merokok pada tahun 2017 melalui bantuan vape.
“Pada tahun 2020 pula, vape yang mengandungi nikotin itu menjadi produk yang paling popular dalam membantu perokok berhenti di England dengan penggunaannya sebanyak 27.2 peratus.
“Sementara itu, sebanyak 18.2 peratus pula menggunakan kaedah terapi penggantian nikotin seperti tampalan dan gum serta sebanyak 4.4 peratus menggunakan varenicline (ubatan yang diberikan preskripsi untuk mengubati ketagihan nikotin,” kata kenyataan itu.
Jelas PHE lagi, laporan tersebut juga menganggarkan bahawa kira-kira enam peratus atau 2.7 juta pengambil vape dewasa di England dengan kelaziman merokok di negara tersebut terus menurun.

Meskipun data tersebut menunjukkan trend yang positif, PHE juga menyatakan kebimbangan mereka mengenai peningkatan salah faham mengenai kesan kesihatan disebabkan oleh produk vape berbanding merokok.
Ahli kaji selidik di King’s College London juga menyatakan bahawa pada tahun 2020, 38 peratus mempunyai salah faham terhadap vape yang mana ia berbahaya seperti merokok dan 15 peratus pula percaya bahawa vape lebih berbahaya daripada merokok.
Gambar hiasan
Pengarah Penambahbaikan Kesihatan PHE, John Newton menjelaskan, perkara terbaik yang boleh dilakukan oleh seorang penghisap rokok ialah dengan berhenti secara keseluruhan.
“Kajian telah membuktikan bahawa vape ialah salah satu daripada cara terbaik untuk membantu lebih daripada 50,000 perokok berhenti setahun,”ujarnya.
Di Malaysia, pelbagai kumpulan daripada industri vape tempatan telah menyeru pihak kerajaan mengawal selia produk vape terutamanya dalam membenarkan penggunaan nikotin dalam e-cecair.
“Ini kerana cukai eksais telahpun diperkenalkan ke atas produk vape tetapi tidak dikenakan keatas produk yang mengandungi nikotin dan sehingga kini, tiada kawal selia diperkenalkan ke atas industri vape yang sedang berkembang.
“Produk vape telah memasuki pasaran tempatan pada tahun 2006 dan penggunaannya telah menarik minat ramai terutamanya beberapa tahun kebelakangan ini sebagai satu alternatif kepada rokok tradisional,”ujarnya.
Menurut data Kementerian Kesihatan (KKM), kini terdapat 1.12 juta penghisap vape di Malaysia.
Sebuah kajian telah dijalankan oleh Dewan Perniagaan Vape Malaysia (DPVM) bertajuk Kajian Industri Vape Malaysia telah memberikan penerangan lebih mendalam tentang mengapa rakyat Malaysia memilih vape.
Berdasarkan kajian tersebut, 94 peratus daripada pengguna vape Malaysia mempunyai sejarah menghisap rokok dan antara sebab mereka memilih vape ialah untuk berhenti merokok (57%) dan kerana vape kurang berbahaya berbanding menghisap rokok (56%).


Gadis Bandung jual 2.5 tan ayam sehari
Oleh KOSMO!

6 Mac 2021, 1:12 pm
JAKARTA – Kecantikan dimiliki seorang penjual ayam menarik perhatian pengunjung di Pasar Panorama Lembang, Kabupaten Bandung Barat, lapor portal Suara.com.
Alma Khanza Syalbia, 19, yang berasal dari Gegerkalong, Kota Bandung mengakui bahawa dia memilih untuk bekerja sebagai penjual ayam di pasar tersebut bermula tengah malam hingga pagi.
“Saya suka menjual ayam, malah ramai yang memberi sokongan,” katanya.
Dia mula bekerja di pasar itu sejak Mac tahun lalu, namun sebelum bergelar penjual ayam, Alma Khanza terlebih dahulu berniaga bakso.
Gadis itu berkata, setelah menamatkan persekolahan pada 2019, dia pernah terfikir untuk berniaga menjual ayam seperti ahli keluarganya yang lain.
Justeru, katanya, dia bersama rakannya membuka gerai menjual ayam di Pasar Panorama Lembang.

“Ada saudara saya yang menternak ayam, jadi saya gunakan kesempatan yang ada,” katanya.
Secara purata, dia menjual kira-kira 2.5 tan ayam sehari menerusi beberapa gerai miliknya dengan nilai jualan mencecah antara 30 juta hingga 50 juta rupiah (RM8,525 hingga RM14,208).
Menurutnya, dia pernah menjual sehingga 9 tan ayam sehari. – Agensi


13 motosikal dijilat api
Oleh SAFINA RAMLI

6 Mac 2021, 12:22 pm
GEORGE TOWN – Sebanyak 13 buah motosikal dilaporkan terlibat dalam kejadian kebakaran di tempat letak motosikal di Flat Pinang Emas, Batu Ferringhi di sini awal pagi tadi.
Jurucakap Jabatan Bomba dan Penyelamat negeri berkata, pihaknya menerima panggilan berhubung kejadian itu pada pukul 3.26 pagi sebelum bergegas ke lokasi kejadian.
“Kebakaran melibatkan 13 buah motosikal iaitu tujuh buah terbakar sebahagian besar, manakala enam hanya terbakar sebahagian kecil pada bahagian kenderaan.
“Turut terlibat adalah sebuah kereta jenis Perodua Myvi, tetapi hanya terbakar sebahagian kecil akibat terkena bahang,” katanya kepada pemberita hari ini.
Beliau berkata, kebakaran tersebut telah dipadamkan oleh orang awam sebelum pasukan bomba tiba. – K! ONLINE


15 motosikal ubah suai ekzos disita
Oleh NOR AINNA HAMZAH

7 Mac 2021, 9:46 pm
JEMPOL – Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Jempol menyita 15 motosikal atas kesalahan mengubahsuai ekzos sepanjang Operasi Khas Kesalahan Bunyi Bising (Ekzos) bermula 1 Mac lalu.
Ketua Polis Daerah Jempol, Superintendan Hoo Chang Hook berkata, kesemua kenderaan tersebut berada di IPD Jempol untuk tindakan lanjut.
Menurutnya, kebanyakan individu yang dikesan melakukan kesalahan tersebut terdiri daripada golongan remaja iaitu berusia 18 hingga 25 tahun.
“Op khas berkenaan diadakan di tiga lokasi sekatan jalan raya (SJR) di kawasan Pekan Bahau selain lorong-lorong jalan ditutup serta pasukan trafik bergerak bagi mengesan kesalahan ekzos bising.
“Kesemua pemilik motosikal yang disita perlu datang semula ke IPD dan menukar ekzos asal sebelum motosikal berkenaan diserahkan semula kepada pemiliknya,” katanya dalam satu kenyataan, di sini, hari ini.
Chang Hook memberitahu, operasi khas berkenaan akan diteruskan di lokasi yang telah dikenal pasti di seluruh kawasan Jempol dan lokasi ops ini juga akan berubah-ubah mengikut kesesuaian penugasan serta akan dilaksanakan sehingga 14 March 2021.

Malah menurutnya, Jumaat lalu, pihaknya telah mengadakan ops khas berkenaan bersama Jabatan Pengangkutan Jalan (JPJ) dari pukul 5 petang hingga 8 malam di kilometer 0.5, Jalan Bahau-Rompin.
“Hasil daripada operasi khas tersebut sebanyak 177 kenderaan dan 192 individu telah diperiksa dimana 47 saman polis telah dikeluarkan di atas pelbagai kesalahan lalulintas dan daripada jumlah berkenaan lima motosikal telah disita kerana didapati mengubahsuai ekzos motosikal sehingga mengeluarkan bunyi bising melebihi kadar yg ditetapkan.
“Manakala bagi pihak JPJ sebanyak 110 notis telah dikeluarkan kepada pesalah lalu lintas,” ujarnya.
Ujarnya lagi, walaupun kesalahan ekzos bising diberi keutamaan, kesalahan-kesalahan lalulintas yang lain juga diambil tindakan demi mendidik masyarakat agar mematuhi udang-undang jalan raya. -K!ONLINE


Calon SPM maut jatuh PPR
Oleh MUHD AFIQ AL-HAFIZ MAT YUSOF

7 Mac 2021, 9:27 pm
PETALING JAYA – Seorang pelajar sekolah ditemui maut dalam keadaan terlentang di kawasan pejalan kaki selepas dipercayai terjatuh dari bangunan Program Perumahan Rakyat (PPR) di Jinjang Utara awal pagi tadi.
Difahamkan, mangsa yang baru sahaja selesai menjalani Sijil Pelajaran Malaysia (SPM) pada Jumaat lalu tinggal di PPR Jinjang Selatan telah datang berjumpa rakannya di PPR Jinjang Utara itu.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan kejadian kira-kira pukul 4 pagi membabitkan seorang remaja berusia dalam lingkungan 17 tahun.
“Siasatan telah dijalankan sepasukan anggota polis dari Bahagian Siasatan Jenayah Ibu Pejabat Polis Daerah Sentul dan Balai Polis Jinjang. Mangsa ditemui dalam keadaan terlentang dan tidak bergerak di laluan pejalan kaki di bawah PPR tersebut.
“Hasil pemeriksaan, polis mendapati terdapat kesan cedera pada bahagian kepala mangsa dan tiada sebarang unsur jenayah ditemui dalam insiden terbabit,” katanya menerusi satu kenyataan di sini hari ini.
Jelasnya, mayat mangsa telah dibawa ke Hospital Kuala lumpur untuk bedah siasat bagi mengenal pasti punca kematian dan kes diklasifikasikan sebagai mati mengejut (SDR).

Orang ramai yang mempunyai maklumat berkaitan kejadian boleh menghubungi Bilik Gerakan IPD Sentul di talian 0340482206 atau mana-mana Balai Polis yang berdekatan. – K!ONLINE.


MBI bina tempat rehat dan rawat untuk rider
Oleh ZAKI SALLEH

7 Mac 2021, 9:11 pm
IPOH – Tujuh buah tempat rehat dan rawat rider (3R) akan dibina di lokasi-lokasi terpilih yang dikhususkan untuk pekerja-pekerja perkhidmatan penghantaran makanan di bandar raya ini.
Lokasi tersebut ialah di pusat bandar berhadapan Ipoh Parade, Meru Raya (berhadapan McDonalds Meru Raya), Jelapang (berhadapan Old Town White Coffee Pusat Komersial Jelapang) dan Tasek (berhadapan Pizza Hut & KFC Pusat Perdagangan Tasek).
Kawasan lain iaitu di Ipoh Garden di kawasan lapang berhampiran Tesco Ipoh Garden, Medan Gopeng (berhadapan McDonalds dan StarBucks Coffee) dan Station 18 (kawasan lapang tempat letak kereta berhampiran Tesco).
Datuk Bandar Ipoh, Datuk Rumaizi Baharin berkata, pembinaan tempat 3R untuk kegunaan pekerja-pekerja perkhidmatan penghantaran makanan itu juga adalah yang pertama seumpamanya di negara ini.
Menurutnya, inisiatif Majlis Bandaraya Ipoh (MBI) itu adalah untuk menyediakan satu ruang khusus yang selesa kepada petugas-petugas tersebut selain sebagai penghargaan terhadap peranan mereka sebagai pekerja barisan hadapan.
“Objektif projek ini adalah untuk memberi kemudahan tempat letak kenderaan, ruang rehat, tandas dan ruang solat kepada pekerja-pekerja perkhidmatan penghantaran makanan di sekitar bandaraya Ipoh.

“Pelaksanaan projek melibatkan peruntukan sebanyak RM500,000 ini akan memberi manfaat kepada lebih 1,600 pekerja dalam bidang berkenaan,” ujarnya.
Terdahulu, majlis pecah tanah pembinaan projek 3R pertama di pusat bandar berhadapan Ipoh Parade telah disempurnakan oleh Menteri Besar, Datuk Saarani Mohamad. – K!ONLINE


Kilat tukar langit Sumatera jadi ungu
Oleh KOSMO!

7 Mac 2021, 8:19 pm
JAKARTA – Imej luar biasa ketika kilat menyambar berhampiran Gunung Sinabung di Kabupaten Karo, Sumatera Utara berjaya dirakam baru-baru ini, lapor akhbar The Sun, semalam.
Pemandangan itu dirakam sewaktu gunung berapi itu sedang mengeluarkan abu setinggi 4,998 meter (m) ke udara.
Pancaran kilat di puncak gunung menyebabkan langit malam Sumatera Utara berubah warna menjadi ungu buat seketika.
Imej tersebut muncul  beberapa hari selepas Gunung Sinabung meletus pada Selasa lalu iaitu letusan besar kali pertama dicatatkan sejak Ogos tahun lalu.
Menurut agensi geologi tempatan, ia mula memuntahkan abu sebanyak 13 kali sejak awal pagi.
Penduduk juga diminta untuk mengelak daripada berada dalam lingkungan lima kilometer radius dari gunung berapi tersebut.

Bagaimanapun, ramai yang berasa terpegun dengan abu yang dikeluarkan Gunung Sinabung kerana kepulan debu tebalnya kelihatan seperti lukisan seni di kaki langit.
Gunung Sinabung yang berketinggian 2,459m kembali aktif pada tahun 2010 setelah ‘senyap’  selama beberapa abad. – Agensi


Ciapan pertama Twitter dilelong RM1.8 juta
Oleh KOSMO!

7 Mac 2021, 9:00 pm
SAN FRANCISCO – Pengasas bersama dan Ketua Pegawai Eksekutif (CEO) laman sosial, Twitter Jack Dorsey bakal melelong ciapan pertamanya di platform itu dengan harga bidaan mencecah  AS$2 juta (RM8.1 juta), lapor agensi berita AFP, semalam.
Penjualan ciapan itu dikatakan sebagai tanda sokongan untuk objek maya dinilaikan secara sah melalui teknologi blockchain.
Blockchain adalah catatan transaksi digital berdasarkan strukturnya di mana catatan individu yang disebut blok dihubungkan dalam satu daftar yang disebut chain.
Ciapan pertama Dorsey adalah pada 21 Mac 2006 ketika pertama kali Twitter diwujudkan.
“Baru selesai membuka akaun Twitter saya,” tulisnya pada ciapan pertama.
Baru-baru ini, Dorsey memuat naik pautan lelongan ciapan pertamanya ke [email protected], sebuah laman beli belah dengan mengatakan pelabur atau pengumpul dapat membeli dan menjual ciapan yang ditandatangani oleh penciptanya.

Tawaran tertinggi untuk ciapan Dorsey yang bernilai RM8.1 juta datang daripada Justin Sun iaitu  pengasas TRON, platform untuk blockchain iaitu teknologi yang mendasari mata wang kripto.
“Pencipta ciapan boleh memutuskan sama ada ingin mencetaknya di blockchain atau menukarnya menjadi versi autograf,” jelas Valuables.
Membeli sesuatu ciapan bermaksud membeli sijil digital ciapan adalah unik kerana telah ditandatangani dan disahkan oleh penciptanya,” demikian menurut Valuables.
Dalam kes Dorsey, ciapan itu akan tetap dapat dilihat oleh semua orang selagi beliau dan Twitter membiarkannya dalam talian. – AFP


Warga emas beri gelaran ‘Datuk’ palsu ditahan
Oleh ROHANA MOHD. NAWI

7 Mac 2021, 8:14 pm
KOTA BHARU – Seorang lelaki warga emas yang mengaku sebagai golongan kerabat Diraja Kelantan ditahan selepas terlibat dengan kegiatan mengurniakan gelaran Datuk palsu kepada syarikat persendirian dalam serbuan di Tanah Merah, minggu lalu.
Ketua Polis Kelantan, Datuk Shafien Mamat berkata, siasatan mendapati suspek yang berusia 69 tahun itu dipercayai mengaku sebagai golongan kerabat kononnya boleh memberikan gelaran Datuk kepada seorang penjawat awam yang bertugas di Machang baru-baru ini.
Katanya, penjawat awam yang berusia 48 tahun itu turut ditahan oleh sepasukan pegawai dari Jabatan Siasatan Jenayah Komersial selepas menerima maklumat daripada pihak Istana Kelantan.
“Pihak Istana telah menerima maklumat bahawa itu menggunakan status kerabat untuk mendapatkan sumbangan daripada syarikat persendirian sebelum menawarkan gelaran Datuk.
“Lelaki itu dipercayai telah memalsukan dokumen bagi tujuan tersebut dan menggunakan status kerabat diraja bagi mendapatkan sumbangan barangan untuk diagihkan kepada orang ramai,” katanya pada sidang akhbar di Ibu Pejabat Polis Kontinjen (IPK) Kelantan hari ini.
Menurutnya, siasatan lanjut terhadap warga emas itu membawa kepada penemuan sekeping kad yang tercatat gelaran Datuk selain terdapat gambar Sultan Kelantan, Sultan Muhammad V di belakangnya.

Katanya, polis turut merampas empat kad keahlian Istana Balai Besar atas nama individu berbeza, dua keping surat permohonan pejabat Sultan Kelantan dan satu surat rasmi menggunakan logo istana.
“Bagaimanapun, penjawat awam yang dijanjikan gelaran Datuk itu sudah dibebaskan dan akan dipanggil semula sebagai saksi semasa siasatan,” katanya.
Menurut Shafien, suspek kini ditahan reman dan dijangkan akan didakwa di Mahkamah Majistret Tumpat esok.
Kes disiasat mengikut Seksyen 419 Kanun Keseksaan kerana menipu dengan jalan penyamaran, Seksyen 468 Kanun Keseksaan ketana melakukan pemalsuan surat pejabat Sultan Kelantan dan Seksyen 473 Kanun Keseksaan kerana memiliki cop palsu. -K!ONLINE


Warga emas ditahan bersama 42 ketulan ganja
Oleh NORLIA RAMLI

7 Mac 2021, 9:57 pm
SIK – Warga emas berusia 61 tahun antara dua lelaki yang ditahan bersama 42 ketulan mampat daun kering disyaki dadah jenis ganja dalam serbuan di sebuah rumah di Kampung Charuk Tenang di sini semalam.
Seorang lagi suspek yang ditahan merupakan warga Thailand berusia 31 tahun.
Ketua Jabatan Siasatan Jenayah Narkotik (JSJN) Kedah, Asisten Komisioner Mohd. Taufik Maidin berkata, berdasarkan maklumat awam dan risikan, pasukan Narkotik Ibu Pejabat Polis Kontinjen Kedah bersama Bahagian Siasatan Jenayah Narkotik (BSJN) Sik dan Pendang membuat tangkapan kira-kira pukul 10.20 malam.
“Suspek warga tempatan yang bekerja sebagai pemandu lori dan penoreh getah itu ditahan ketika sedang berehat di dalam rumah suspek pertama,” katanya ketika sidang akhbar di Ibu Pejabat Polis Daerah Sik di sini hari ini.
Hadir sama Ketua Polis Daerah Sik, Deputi Superintendan Abdull Razak Osman.
Menurutnya, pemeriksaan lanjut membawa kepada penemuan 42 ketulan mampat daun kering disyaki ganja dengan dua ketulan disimpan di dalam besen plastik berwarna biru yang ditutup dengan bekas tin.

“Sebanyak 40 ketulan lagi disembunyikan di dalam tong plastik berwarna biru yang disorokkan di dalam sebuah pondok bersebelahan rumah tersebut,” ujarnya.
Jelasnya, ganja seberat kira-kira 43 kilogram yang dianggarkan bernilai RM105,000 itu dipercayai untuk diedarkan di luar daerah ini dan Juru, Pulau Pinang.
“Aktiviti pengedaran ganja oleh suspek ini dipercayai aktif sejak setahun lalu dengan bekalan diperoleh dari negara jiran.
“Rumah suspek pertama dipercayai dijadikan sebagai transit bekalan dadah sebelum diedarkan,” katanya. – K! ONLINE


Instafamous jelita didakwa esok
Oleh NUZULSHAM SHAMSUDDIN

7 Mac 2021, 7:25 pm
PETALING JAYA –  Seorang ‘instafamous’ jelita  akan dituduh di Mahkamah Majistret Petaling Jaya, esok atas kesalahan memiliki produk kosmetik yang tidak bernotifikasi.
Berdasarkan senarai kes, difahamkan ‘instafamous’ berusia awal 30-an itu akan didakwa atas lima pertuduhan di bawah Peraturan 18A(1) Peraturan-peraturan Kawalan Dadah dan Kosmetik 1984.
Kesalahan itu ialah Peraturan 18A(15) dan boleh dihukum di bawah Seksyen 12(1) yang mana jika sabit kesalahan boleh didenda sehingga RM25,000 dan bagi kesalahan seterusnya RM50,000 jika sabit kesalahan. -K!ONLINE


Sogok RM10 juta untuk lompat parti?
Oleh MOHD. HUSNI MOHD. NOOR

7 Mac 2021, 9:34 pm
PUTRAJAYA – Suruhanjaya Pencegahan Rasuah Malaysia (SPRM) akan menyiasat dakwaan oleh Ahli Parlimen Sekijang, Natrah Ismail berhubung isu tawaran rasuah bernilai RM10 juta bagi tujuan melompat parti.
Menerusi kenyataan akhbar dikeluarkan hari ini, SPRM berkata, pihaknya akan terus menjalankan siasatan terhadap isu ini dan beberapa saksi kes termasuk keterangan Natrah akan diambil dalam masa terdekat.
“Sehubungan itu, SPRM turut menggesa semua pihak agar tidak membuat sebarang spekulasi berhubung siasatan kes ini,” katanya.
Ujar beliau, SPRM hari ini menerima kehadiran Natrah di SPRM Cawangan Segamat, Johor bagi berbincang berhubung isu tawaran rasuah berjumlah RM10 juta oleh dua individu yang didakwa bagi tujuan memujuknya untuk melompat parti.
Jelasnya lagi, pada pertemuan itu, Natrah mengesahkan bahawa tiada tawaran rasuah berjumlah RM10 juta sebagaimana yang didakwa menerusi kenyataan di akaun laman sosial Facebook dikenali sebagai Ops Johor.
Sebelum ini, Natrah menerusi kenyataan akhbar berkata, beliau sudah membuat laporan rasmi kepada SPRM berhubung perkara itu.

Menurutnya, pihaknya tidak berminat untuk memberi sokongan kepada Muhyiddin dan kerajaan Perikatan Nasional (PN).
“Saya tidak mahu mengkhianati PKR, pimpinan dan yang terpenting pengundi-pengundi Parlimen Sekijang,” katanya. -K!ONLINE


Dua maut, kereta bertembung dengan van
Oleh EDDY AQMAL MOHAMED HAMIDI

7 Mac 2021, 7:57 pm
KAJANG – Sepasang suami isteri maut dalam satu kemalangan selepas kereta dinaiki bersama dua anak mereka dirempuh sebuah van yang hilang kawalan di Jalan Saujana Impian di sini hari ini.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima makluman berhubung kejadian pada pukul 4.05 petang sebelum bergegas ke lokasi.
“Kejadian berlaku sewaktu mangsa yang menaiki kereta jenis Perodua Bezza sedang dalam perjalanan dari Kuala Lumpur menghala ke arah Semenyih.
“Ketika melalui lokasi kejadian, sebuah van yang datang dari arah bertentangan telah hilang kawalan lalu melanggar pembahagi jalan dan masuk ke laluan bertentangan sebelum bertembung dengan kereta yang dinaiki mangsa,” katanya menerusi satu kenyataan di sini hari ini.
Jelas Mohd. Zaid, susulan kemalangan itu, pemandu dan penumpang hadapan kereta berkenaan yang masing-masing berusia 42 dan 40 tahun disahkan maut di tempat kejadian manakala dua penumpang di bahagian belakang pula mengalami kecederaan dan telah dibawa ke Hospital Kajang untuk mendapatkan rawatan.
“Pemandu van berkenaan yang berusia 28 tahun tidak mengalami sebarang kecederaan dan telah dibawa ke Ibu Pejabat Polis Daerah (IPD) Kajang untuk tindakan selanjutnya.

“Siasatan awal mendapati kemalangan berpunca daripada kecuaian pemandu van yang telah hilang kawalan, memasuki lorong bertentangan dan merempuh kereta dinaiki mangsa. Kenderaan terlibat juga telah dibawa ke IPD Kajang untuk tindakan Puspakom,” ujarnya.
Katanya, saksi kejadian diminta untuk tampil bagi membantu siasatan dan kes disiasat di bawah Seksyen 41(1) AKta Pengangkutan Jalan 1987. -K!ONLINE


Ular sawa ‘melingkar’ di bahu kanak-kanak dua tahun
Oleh DIYANATUL ATIQAH ZAKARYA

7 Mac 2021, 6:21 pm
ALOR GAJAH – Seorang suri rumah berdepan detik cemas selepas mendapati seekor ular sawa seberat enam kilogram melingkar di bahu anak perempuannya yang sedang tidur di atas katil sebuah rumah di Kampung Gangsa, Durian Tunggal di sini semalam.
Menurut Nurul Fatehah Amran, 24, kejadian berlaku kira-kira pukul 9 malam ketika dia ingin menukar baju anak perempuannya berusia dua tahun yang sedang tidur.
“Anak saya tidur kira-kira pukul 7.15 malam dan kira-kira dua jam kemudiannya saya masuk ke bilik kerana ingin menukar baju dipakainya, tiba-tiba saya ternampak ada satu benda berkilat bercorak batik di bahunya.
“Ketika ingin mengangkat anak, benda itu tiba-tiba bergerak. Dalam keadaan menggigil saya terus angkat anak saya dan berlari keluar memanggil suami dan abang memberitahu ada ular di atas katil,” katanya ketika dihubungi di sini, hari ini.
Katanya, dia yang bimbang dengan keadaan anaknya terus memeriksa tubuh badan kanak-kanak tersebut dan meluahkan rasa syukur selepas tiada kecederaan.
“Alhamdulillah anak saya tidak mengalami sebarang kecederaan. Abang saya kemudian telah menghubungi Angkatan Pertahanan Awam (APM) bagi menangkap ular tersebut yang mungkin datang dari kawasan semak tidak jauh dari rumah kami,” katanya.

Sementara itu Pegawai Operasi, Bencana dan Logistik Pejabat Pertahanan Awam Daerah (PPAD), Alor Gajah, Leftenan (PA) Abdul Hadi Baharom berkata, pihaknya menerima panggilan kecemasan kira-kira pukul 9.40 malam.
“Sepasukan empat anggota telah dikejarkan lokasi untuk operasi kes menangkap ular (KMU) dan setiba di tempat kejadian, kita dapati ular sawa tersebut masih berada di bawah bantal.
“Pasukan mengambil masa kira-kira 10 hingga 15 minit untuk menangkap ular seberat enam kilogram dengan panjang satu meter itu sebelum dilepaskan ke habitat asal jauh dari kawasan perumahan,” katanya. -K!ONLINE


Kampung Tringgus dikenakan PKPD
Oleh ZULKIFLI MANZOR

7 Mac 2021, 7:00 pm
PETALING JAYA – Kampung Tringgus, Bau, Bahagian Kuching, Sarawak dikenakan Perintah Kawalan Pergerakan Diperketatkan (PKPD) bermula 8 hingga 21 Mac ini.
Menteri Kanan (Keselamatan), Datuk Seri Ismail Sabri Yaakob berkata, ia berikutan Kementerian Kesihatan Malaysia (KKM) mendapati terdapat peningkatan kes Covid-19 di kawasan tersebut.
“Sehingga 7 Mac 2021, KKM telah melaksanakan 596 ujian saringan dan daripada jumlah itu sebanyak 37 kes positif telah direkodkan.
“KKM mengesahkan berlaku peningkatan kes secara mendadak di lokaliti ini dengan kadar kebolehjangkitan dalam komuniti adalah tinggi,” katanya dalam satu kenyataan media hari ini.
Ismail Sabri berkata, PKPD di Kampung Tanah Merah, Kota Marudu, Sabah yang sepatutnya tamat esok pula dilanjutkan sehingga 22 Mac 2021.
“Ekoran itu, KKM telah melaksanakan 319 ujian saringan di kawasan tersebut dan sebanyak 26 kes positif Covid-19 direkodkan.

“KKM mengesahkan masih terdapat 181 baki sampel saringan sedang menunggu keputusan dan kes positif masih dilaporkan di situ,” ujarnya.
Dalam pada itu, beliau turut memaklumkan PKPD di Kampung Emperoh Jambu, Padawan, Bahagian Kuching, Sarawak tamat esok seperti dijadualkan.
“KKM mengesahkan terdapat penurunan kes dan kluster adalah terkawal serta tiada lagi sampel saringan yang sedang menunggu keputusan,” katanya.
Terdahulu, katanya, seramai 442 individu ditahan kerana ingkar Prosedur Operasi Standard (SOP) semalam dan 430 daripada mereka dikenakan kompaun, manakala 11 direman dan seorang dijamin.
Jelas beliau, antara kesalahan direkodkan 144 berkaitan aktiviti pusat hiburan, gagal mematuhi arahan penjarakan fizikal (88), gagal menyediakan peralatan merekod butiran pelanggan (80).
“Tidak memakai pelitup muka (71), premis beroperasi lebih masa tanpa kebenaran (8) dan lain-lain (51),” katanya. – K!ONLINE


Velella velella terdampar di pantai Terengganu
Oleh MOHD AZLI ADLAN

7 Mac 2021, 6:27 pm
KUALA TERENGGANU – Obor-obor spesies Velella velella atau ‘by-the wind sailors’ ditemui terdampar di pesisir pantai Terengganu khususnya di sepanjang daerah ini, Kuala Nerus dan Marang sejak beberapa hari lalu.
Pengarah Perikanan Terengganu, Zawawi Ali berkata, setakat ini, hidupan marin berwarna biru berkenaan didapati terdampar di Pantai Pandak, Pantai Teluk Ketapang dan Pantai Rhu Muda.
Beliau berkata, Velella velella yang biasanya terapung di tengah lautan dipercayai dibawa arus ombak kuat dan angin sebelum terdampar ke pantai-pantai berkenaan.
“Saya menasihatkan orang awam agar tidak memegang, menyentuh atau menyimpan spesis itu sama ada yang masih hidup ataupun sudah mati.
“Ia mungkin tidak berbahaya kepada individu dewasa tetapi berisiko kepada kanak-kanak kerana boleh menyebabkan kegatalan,” katanya dalam satu kenyataan di sini hari ini.
Jelasnya, Velella velella berbeza dengan satu lagi spesies obor-obor iaitu Portuguese man o’ war yang menggemparkan setelah banyak terdampar di pesisir pantai Terengganu pada awal tahun lalu.

Katanya, Velella velella dapat dikenali kerana memiliki layar manakala ciri-ciri pula Portuguese man o’ war ialah bergelembung. -K! ONLINE


Ayam seludup diserah kepada Zoo Negara
Oleh YATIMIN ABDULLAH

7 Mac 2021, 6:06 pm
RANTAU PANJANG – Ayam sejuk beku seludup bernilai RM400,000 yang telah dilucutkan hak diserahkan kepada pihak Zoo Negara untuk dijadikan sebagai bekalan makanan kepada haiwan di situ.
Ketua Pengarah Jabatan Perkhidmatan Kuarantin dan Pemeriksaan Malaysia (Maqis), Saiful Yazan Alwi berkata, ayam itu adalah hasil rampasan yang dilakukan oleh Pasukan Gerakan Am (PGA) dan Agensi Kawalan Sempadan (Aksem) menerusi penugasan di kawasan sempadan.
Menurutnya, serahan tersebut dibuat bagi memastikan bekalan makanan di Zoo Negara sentiasa mencukupi.
“Ayam sejuk beku itu dirampas oleh pasukan keselamatan selepas ia cuba dibawa masuk secara haram dari negara jiran menggunakan pangkalan-pangkalan haram di sekitar tebing Sungai Golok di sini.
“Kebanyakan bahan mentah ini dibawa masuk tanpa dokumen seperti permit import yang sah daripada Maqis,” katanya kepada pemberita selepas Majlis Serahan Ayam Beku Kepada Zoo Negara di Pejabat Maqis Rantau Panjang di sini hari ini.
Hadir sama, Pengarah Maqis Kelantan, Roslan Che At dan Pengarah Zoologi dan Veterinar Zoo Negara, Dr. Naim Ramli.

Mengulas lanjut, Saiful Yazan memberitahu, setakat ini, pihaknya telah membuat empat serahan kepada Zoo Negara.
Dalam perkembangan lain, ujarnya, sebanyak 176,655 kilogram (kg) ayam sejuk beku melibatkan nilai RM1.4 juta telah dirampas oleh pasukan keselamatan yang bertugas di sempadan sepanjang tahun lalu. -K/ONLINE


RM1.8 juta untuk naik taraf Zoo Taiping & Night Safari
Oleh WAT KAMAL ABAS

7 Mac 2021, 7:09 pm
TAIPING – Sejumlah RM1.8 juta diperuntukkan Majlis Perbandaran Taiping (MPT) bagi membina ruangan pameran baru dan menaik taraf beberapa kandang pameran di Zoo Taiping & Night Safari di sini pada tahun ini.
Pengerusi Jawatankuasa Perumahan, Kerajaan Tempatan dan Pelancongan Perak, Datuk Nolee Ashilin Mohd. Radzi berkata, projek itu membabitkan kos peruntukan RM2.2 juta yang disalurkan Kementerian Tenaga dan Sumber Asli pada tahun lalu.
“Sebanyak RM1.8 juta itu akan digunakan untuk membina ruang pameran baru untuk burung enggang dan reptilia selain menaik taraf kandang pameran untuk harimau, beruang dan singa.
“Baki daripada peruntukan itu iaitu RM468,890 pula akan digunakan sebagai Dana Prihatin Kebajikan Hidupan Liar,” katanya pada sidang akhbar selepas merasmikan Majlis Sambutan Ulangtahun Jubli Intan Zoo Taiping & Night Safari yang ke-60 di sini hari ini.
Turut hadir Timbalan Ketua Pengarah Jabatan Perlindungan Hidupan Liar dan Taman Negara (Perhilitan), Datuk Fakhrul Hatta Musa dan Yang Dipertua MPT, Khairul Amir Mohamad Zubir.
Tambah Nolee Ashilin, pihaknya menghargai sumbangan beberapa syarikat dan agensi yang tampil memberikan bantuan bekalan makanan untuk haiwan-haiwan di Zoo Taiping sepanjang tempoh pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) termasuk Jabatan Perkhidmatan Kuarantin dan Pemeriksaan Malaysia (Maqis), Ayam Dinding dan Lotus’s (Tesco).

Selain itu, tiga buah syarikat turut bermurah hati menaja dua ekor orang hutan dan harimau belang dengan nilai tajaan keseluruhannya sebanyak RM52,000.
Sementara itu, Nolee berkata, sektor pelancongan domestik dan perhotelan di Perak kembali pulih dengan kebenaran rentas daerah yang diberikan kerajaan dalam tempoh pelaksanaan PKPB. -K!ONLINE


Lelaki maut ditimpa jengkaut yang dipandunya sendiri
Oleh MOHAMAD FAHD RAHMAT

7 Mac 2021, 7:19 pm
BATU PAHAT – Seorang pemandu jengkaut maut ditimpa jentera berat yang terbalik dalam kemalangan di Jalan Simpang Lima , Seri Sulong di sini hari ini.
Menurut Komander Operasi Pegawai Bomba Kanan II Mohd. Najib Husin, dalam kejadian kira-kira pukul 2 petang itu, mangsa dikenali sebagai Mohd. Saiful Naim Imam dan berusia 32 tahun.
Menururnya, mangsa tersepit di bahagian sisi tempat duduk pemandu dan pihaknya menggunakan peralatan khas bagi mengeluarkan mangsa.
“Balai Bomba dan Penyelamat (BBP) Batu Pahat menerima panggilan kecemasan berkenaan kemalangan jalan raya dan sebuah jentera FRT serta jentera EMRS dari BBP Batu Pahat dengan kekuatan keseluruhan
seramai tujuh anggota telah dihantar ke tempat kejadian.
“Setibanya Pasukan Keluaran Operasi (PKO) di lokasi kejadian, didapati benar berlaku kemalangan jalan raya melibatkan sebuah jentera berat dan PKO bertindak mengeluarkan mangsa,” ujarnya.
Katanya, mangsa disahkan meninggal dunia oleh petugas Kementerian Kesihatan Malaysia (KKM) dan diserahkan kepada polis untuk tindakan lanjut.

Katanya, operasi ditamatkan kira-kira pukul 3.15 petang. -K!ONLINE


Pasangan kekasih diberkas curi wang tunai dan barang kemas keluarga
Oleh DIYANATUL ATIQAH ZAKARYA

7 Mac 2021, 5:53 pm
MELAKA – Sepasang kekasih diberkas polis selepas ahli keluarga membuat laporan mendakwa suspek lelaki telah mencuri wang tunai serta barang kemas milik kakak dan bapanya, semalam.
Suspek lelaki berusia 33 tahun itu berjaya diberkas di rumah keluarganya di Rumah Awam, Bukit Lintang kira-kira pukul 2 petang, manakala kekasihnya yang berusia 44 tahun pula ditahan dua jam kemudian di Taman Seri Duyong, di sini.
Ketua Polis Daerah Melaka Tengah, Asisten Komisioner Afzanizar Ahmad berkata, tangkapan dilakukan selepas pihaknya menerima laporan yang dibuat oleh adik kandung suspek berusia 28 tahun, semalam.
“Menurut laporan yang dibuat, kejadian itu bagaimanapun telah disedari ahli keluarganya pada Rabu minggu lalu apabila terdapat kesan potong pada ibu kunci yang dipasang di laci simpanan wang dan emas di ruang makan.
“Bapa pengadu yang curiga dengan kesan tersebut telah membuat pemeriksaan dan mendapati barang diletakkan di dalam laci itu telah hilang serta beberapa buah laci yang berkunci juga telah dipecahkan,” katanya ketika dihubungi di sini hari ini.
Ujarnya, pengadu yang mengesyaki perbuatan itu dilakukan abangnya sendiri telah menghubungi suspek sebelum lelaki itu mengaku telah mengambil wang tunai serta barang kemas tersebut untuk membayar hutang.

“Suspek didakwa telah melarikan wang tunai berjumlah RM6,000 dan 15 unit barang kemas milik bapa dan kakaknya termasuk subang, gelang, rantai leher ,cincin dan gelang kaki.
“Pengadu juga mendapati kad kredit Hong Leong Bank miliknya telah hilang dan suspek mengakui memberikan kad tersebut kepada kawannya,” katanya.
Mengulas lanjut, Afzanizar berkata, hasil pemeriksaan di rumah teman wanita suspek turut menjumpai empat resit invois kedai emas, empat resit pembayaran kad kredit, empat bentuk cincin emas dan dua buah loket.
“Kita juga menemukan dua utas rantai leher, sekeping kad kredit Hong Leong Bank dan sebuah pemotong dipercayai digunakan dalam kejadian tersebut.
“Suspek kini direman selama tiga hari sehingga 9 Mac, manakala teman wanitanya direman sehari,” katanya.
Katanya, kes disiasat mengikut Seksyen 457 Kanun Keseksaan kerana melakukan pecah rumah dengan niat mencuri. -K!ONLINE


Maut terbabas dalam perjalanan pergi memancing
Oleh NOR AINNA HAMZAH

7 Mac 2021, 6:53 pm
REMBAU – Seorang pekerja ladang disahkan meninggal dunia di hospital selepas mengalami kecederaan parah selepas kenderaannya terbabas di kilometer enam, Jalan Chembong-Ulu Kanchong, di sini, petang tadi.
Dalam kejadian kira-kira 3 petang itu, mangsa, Tamrin, 58,  seorang warganegara Indonesia dikejarkan ke Hospital Rembau untuk rawatan lanjut, namun disahkan meninggal dunia di Jabatan Kecemasan dan Trauma, Hospital Rembau.
Menurut majikan mangsa, Hussin Ab Ghani, 55, ketika kejadian pekerjanya itu baru meminta izin darinya melalui panggilan telefon untuk pergi memancing di Rantau.
“Sepatutnya arwah kerja petang ini tetapi disebabkan orang yang dijanjinya untuk bekerja tidak jadi datang, dia meminta kebenaran untuk pergi memancing.
“Arwah memandu kereta jenis Proton Saga lama yang merupakan pemberian saya kepada pekerja ladang sejak dua tahun lalu bagi memudahkan pergerakan mereka yang rata-ratanya memiliki lesen memandu,” katanya ketika ditemui di lokasi kejadian, di sini tadi.
Keadaan kereta yang dipandu arwah selepas terbabit dalam kemalangan petang tadi. /NOR AINNA HAMZAH
Hussin berkata, arwah yang berasal dari Padang (Indonesia) meninggalkan seorang isteri dan tiga anak berusia 12 hingga 22 tahun.

“Saya sudah hubungi isterinya bagi tujuan pengurusan jenazah dan isterinya tidak mahu urusan berkenaan dilewatkan dengan proses penghantaran pulang ke Indonesia sebaliknya mahukan jenazah dikebumikan di negara ini,” ujarnya.
Sementara itu, Ketua Polis Daerah Rembau, Deputi Superintenden, Hazri Mohamad berkata, berdasarkan siasatan awal, kenderaan itu dari arah Rantau menghala ke Chembong.
“Apabila sampai di lokasi kejadian, mangsa telah hilang kawalan lalu terbabas di bahu jalan sebelah kiri.
“Ekoran kemalangan itu, mangsa yang parah di kepala dibawa ke Hospital Rembau untuk rawatan lanjut bagaimanapun dia disahkan meninggal dunia,” katanya.
Katanya, kes disiasat di bawah Seksyen 41(1) Akta Pengangkutan Jalan (APJ) 1987. -K!ONLINE


Calon STPM SMK Ketari positif Covid-19
Oleh ABDUL RASHID ABDUL RAHMAN

7 Mac 2021, 6:33 pm
BENTONG – Calon Sijil Tinggi Persekolahan Malaysia (STPM) Sekolah Menengah Kebangsaan Ketari di sini yang dijadualkan menduduki peperiksaan esok dikejutkan dengan seorang daripada mereka disahkan positif Covid-19, semalam.
Pelajar yang berasal dari Kampung Ulu Perting berkenaan disahkan positif Covid-19 selepas menjalani ujian saringan susulan dia bergejala.
Difahamkan pelajar berkenaan telah dihantar ke Hospital Tengku Ampuan Afzan (HTAA) Kuantan untuk rawatan lanjut dan sanitasi turut dilakukan di sekolah berkenaan.
Bagaimanapun peperiksaan STPM yang dijadualkan di sekolah itu esok tetap dilangsungkan seperti biasa.
Pengarah Kesihatan Negeri, Datuk Bahari Awang Ngah berkata, hanya seorang pelajar disahkan positif Covid-19 di dan tiada pelajar lain yang dikenal pasti mempunyai kontak rapat dengan pelajar terbabit. -K!ONLINE


[VIDEO] Tun M, individu tertua terima vaksin
Oleh MOHD RASDAN AHMAD

7 Mac 2021, 5:58 pm
PETALING JAYA – Bekas Perdana Menteri, Tun Dr. Mahathir Mohamad menjadi individu tertua penerima vaksin Covid-19 di negara ini setakat hari ini.
Menteri Sains, Teknologi dan Inovasi, Khairy Jamaluddin melalui ciapannya di akaun Twitter miliknya berkata, Ahli Parlimen Langkawi yang ketika ini berusia 96 tahun merupakan individu tertua yang menerima vaksin.
“Pada umur 96 tahun, Tun Mahathir merupakan penerima vaksin tertua di negara ini. Kami juga berharap agar lebih ramai lagi penduduk yang berumur untuk mendaftar pada fasa dua program imunisasi,” jelasnya hari ini.
Sementara itu, Mahathir turut mengajak bukan sahaja yang berumur sepertinya bahkan juga rakyat yang lebih muda untuk turut bersama divaksin apabila tiba giliran nanti.
“Selain itu sebagai warga emas saya ingin mengajak bukan sahaja yang berumur seperti saya tetapi juga rakyat yang lebih muda untuk turut bersama divaksin apabila tiba giliran nanti.
“Usaha ini perlu kita sokong. Kita sebolehnya mahu lebih ramai diberi vaksin untuk membantu usaha mengekang pandemik Covid-19. Alhamdulillah, selepas suntikan saya tidak berasa apa-apa yang luar biasa,” jelasnya dalam hantaran di laman sosial Facebooknya hari ini.

Mahathir hari ini telah hadir ke Pusat Pemberian Vaksin Covid-19 Daerah Langkawi untuk melihat sendiri perjalanan proses vaksinasi bagi Fasa 1.
“Saya memilih untuk disuntik bersama kumpulan kedua ‘frontliners’ di sini. Kumpulan pertama frontliners di Langkawi sudah divaksin lebih awal.
“Saya ingin rakamkan ucapan berbanyak terima kasih kepada pihak Klinik Kesihatan Kuah, Hospital Langkawi dan para barisan hadapan yang bertungkus lumus dalam memastikan program vaksinasi berjalan lancar,” jelasnya. -K!ONLINE


Tak serik, Sharifah Sakinah belanja foto ‘mengundang’
Oleh KOSMO!

7 Mac 2021, 5:50 pm
PETALING JAYA – Pelakon sensasi Sharifah Sakinah sekali lagi menarik perhatian pengikutnya dalam Instagram apabila memuat naik foto ‘belanja’ usai melakukan senaman.
Dalam hantaran tersebut, Sakinah atau nama sebenarnya Sharifah Nurul Sakinah Syed Abu Bakar Al- Khaired, 32, berkongsi sekeping foto dengan penampilan dan gaya yang mencolok mata sehingga mengundang perhatian pengikutnya dalam laman sosial.
“It’s a wrap! (selesai) Esok cuti,” ujar pelakon drama Aku Yang Kau Gelar Isteri itu ringkas selepas membakar 600 kalori ketika bersenam.
Ternyata perkongsian foto Sakinah memakai pakaian senaman (sport bra) berwarna hitam dengan gaya ‘manja’ kurang disenangi pengikutnya sehingga ramai yang meninggalkan komen pada hantaran pelakon tersebut.
“Sebagai wanita yang beragama Islam. Tunjuklah selagi boleh tunjuk (tayang aurat). Itukah yang dimaksudkan dengan gambar ini?” ujar salah seorang pengguna.
Enggan berdiam diri, Sakinah dilihat membalas komen berkenaan dengan berkata bahawa, sebagai seorang lelaki dia boleh sahaja menundukkan pandangan daripada melihat perkara yang tidak sepatutnya.

Selain menerima komen-komen berbentuk kecaman, ramai juga pengikutnya meninggalkan komen meminta supaya Sakinah menjadi aib keluarga dan diri sendiri.
“Ya Allah, tutup aib dan auratnya serta maruah keluarga yang dikenali ramai daripada dilihat. Saya seorang peminat setia,” kata salah seorang peminatnya.
Sebelum ini, Sakinah pernah mengundang kecaman netizen apabila memuat naik sekeping foto berkemban dengan hanya berkain batik sambil menyepit sebatang rokok pada jarinya.
Walaupun hebat dihentam netizen, Sakinah dilihat tidak mudah melenting dan menerima teguran dengan hati terbuka. -K! ONLINE


Calon SPM antara dua pelajar ditahan merempit
Oleh ASLIZA MUSA

7 Mac 2021, 5:35 pm
TELUK INTAN – Dua pelajar lelaki termasuk seorang yang sedang menduduki peperiksaan Sijil Pelajaran Malaysia (SPM) ditahan polis kerana berlumba di Jalan Labu Kubong di Chenderong Balai dekat sini semalam.
Remaja berusia 15 dan 18 tahun itu ditahan dalam Op Samseng Jalanan yang dijalankan oleh Jabatan Siasatan dan Penguatkuasaan Trafik (JSPT) Perak dan Bahagian Siasatan dan Penguatkuasaan Trafik (BSPT) Hilir Perak dalam operasi selama empat jam berakhir 8 malam.
Ketua JSPT Perak, Superintendan Zakaria Abd. Rahman berkata, dua remaja itu ditahan kerana menunggang motosikal dalam keadaan laju dan berbahaya dengan membuat aksi wheelie dan zig-zag.
Katanya, kedua-duanya berlumba dalam jarak lima kilometer dari Pekan Labu Kubong hingga ke lokasi mereka ditangkap.
“Siasatan mendapati kedua-dua remaja itu masih bersekolah dengan seorang daripada yang ditahan itu sedang menduduki peperiksaan SPM.
“Mereka memberi alasan berada di lokasi tersebut kerana mahu keluar berjumpa rakan,” katanya di sini hari ini.

Menurutnya, dua remaja itu kemudiannya dibawa balik ke IPD Hilir Perak untuk tindakan lanjut di bawah Seksyen 42(1) Akta Pengangkutan Jalan 1987.
Sementara itu katanya, dalam operasi itu, 14 saman turut dikeluarkan atas pelbagai kesalahan termasuk tiada lesen memandu, ubah suai kenderaan, nombor pendaftaran dan cermin sisi tidak mengikut spesifikasi serta Lesen Kenderaan Motor (LKM) tamat tempoh. -K! ONLINE


1,683 kes baharu, 2,506 pesakit sembuh
Oleh SITI A'ISYAH SUKAIMI

7 Mac 2021, 5:42 pm
PUTRAJAYA – Sebanyak 1,683 kes baharu dilaporkan hari ini menjadikan jumlah keseluruhan kes Covid-19 di negara ini kini mencecah 313,460 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 10 kes import mendapat jangkitan dari luar negara dan sebanyak 1,673 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 20,333 kes.
“Selain itu, terdapat 2,506 kes sembuh hari ini dengan jumlah kes pulih sepenuhnya daripada Covid-19 sebanyak 291,958 kes.
“Terdapat tiga kes kematian baharu hari ini menjadikan sebanyak 1,169 kes kematian Covid-19 di negara ini,” katanya di laman sosial Facebook rasminya di sini hari ini.
Ujarnya lagi, sebanyak 174 kes positif sedang dirawat di Unit Rawatan Rapi (ICU) dengan 81 kes memerlukan bantuan pernafasan. – K!ONLINE


Rina beri sumbangan bantu penduduk terjejas
Oleh NUR SHARIEZA ISMAIL

7 Mac 2021, 4:19 pm
SEPANG – Menteri Pembangunan Wanita, Keluarga dan Masyarakat, Datuk Seri Rina Mohd. Harun akan memberi sumbangan ehsan kepada penduduk terjejas di Zon Bandar Baru Salak Tinggi (BBST) dan Zon Salak selepas rumah mereka dilanda ribut akibat hujan yang berlaku petang semalam.
Rina berkata, beliau dimaklumkan sebanyak 80 buah rumah terjejas teruk selain beberapa sekolah di zon ini.
“Jadi melihat kepada keadaan itu, saya tampil membantu dan diharap sumbangan ehsan daripada saya ini dapat sedikit sebanyak membantu serta meringankan beban kepada penduduk yang terjejas,” katanya kepada pemberita di sini hari ini.
Terdahulu, Rina yang juga Ketua Srikandi Bersatu meluangkan masa meninjau keadaan beberapa buah rumah mangsa terjejas selain gelanggang futsal di Taman Seroja.
Selain itu, katanya, bagi kerosakan-kerosakan lain melibatkan kemudahan seperti gelanggang futsal dan sekolah, beliau akan bangkitkan kepada kementerian berkaitan.
“Saya akan cuba membantu membuat  tindakan susulan bagi mempercepatkan proses,” katanya.

Kosmo! terdahulu melaporkan lebih 100 rumah melibatkan Zon BBST Utara dan Zon Salak terjejas selepas dilanda ribut akibat hujan lebat yang berlaku pada pukul 4.30 petang semalam.


Mini Cooper lelaki mabuk lari sekatan polis terbabas
Oleh MOHD SYALMIZI HAMID

7 Mac 2021, 4:26 pm
SEBERANG PERAI – Tindakan seorang lelaki mabuk melarikan diri daripada sekatan jalan raya mengundang padah apabila kereta dipandunya terbabas dan melanggar sebuah kereta lain di Taman Robina, Teluk Air Tawar, Butterworth di sini malam tadi.
Kejadian kira-kira pukul 12 tengah malam itu berlaku apabila suspek memecut keretanya semasa polis mengadakan operasi di Kilometer 10.8 Lebuh Raya Lingkaran Luar Butterworth (BORR).
Difahamkan, suspek memecut keretanya jenis Mini Cooper sejauh kira-kira lima kilometer sebelum terbabas.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya yang menjalankan Ops Mabuk cuba menahan kereta itu sebelum suspek berusia 48 tahun cuba melarikan diri.
“Bagaimanapun, kereta suspek terbabas ketika sampai di Taman Robina dan melanggar sebuah kereta jenis Perodua Myvi yang diparkir di tepi jalan.
“Pemandu itu cuba lari, tapi dia berjaya dicekup dan ujian saringan alkohol menggunakan alat SD2+ dan EBA-II mendapati kandungan melebih yang dibenarkan iaitu masing-masing 271 mg/100 ml dan 150 mg/100 ml,” katanya kepada pemberita di sini hari ini.

Sementara itu, Noorzainy berkata, pada operasi itu, polis turut menahan seorang lelaki berusia 25 tahun selepas didapati menunggang motosikal dalam keadaan mabuk.
Dalam perkembangan berbeza, beliau berkata, polis turut menahan enam lelaki berusia 16 hingga 21 tahun yang dipercayai terlibat dalam kegiatan lumba haram di Lebuh Raya itu. – K! ONLINE


Ibarat kisah Puteri Gunung Ledang – Abdul Hadi
Oleh MOHD RASDAN AHMAD

7 Mac 2021, 5:00 pm
PETALING JAYA – Kemenangan Pakatan Harapan (PH) pada Pilihan Raya Umum (PRU-14) pada Mei 2018 adalah sangat rapuh dan disebabkan rakyat tertipu dengan manifesto serta janji yang dikemukakan oleh mereka.
Presiden Pas, Datuk Seri Abdul Hadi Awang berkata, kemenangan itu disebabkan rakyat tertipu dengan manifesto dan janji yang dikemukakan PH bagai permohonan Puteri Gunung Ledang dalam cerita dongeng Melayu yang mudah dilupakan.
“PH tidak salah menjanjikan sedemikian rupa kerana itu semua bukan kitab suci. Kalau kita suci sekalipun boleh disanggah, apatah lagi manifesto dan janji hendak menurunkan harga minyak dalam tempoh kurang 24 jam, menghapuskan tol dan banyak lagi.
“Malah beberapa peristiwa perundangan berlaku, antaranya seperti usaha untuk membebaskan pemimpin tertentu laksana lampu Aladdin yang memanggil jin untuk dilakukan dengan cepat,” katanya menerusi Minda Presiden yang dimuatnaik menerusi Facebooknya hari ini.
Lebih parah, jelas Abdul Hadi, PH berani membuat kenyataan mencabar kedudukan Islam, Raja-raja Melayu, hak istimewa bumiputera dan beberapa asas dalam Perlembagaan yang lain. Semuanya berlaku sebaik sahaja mereka melangkah masuk ke Putrajaya.
Abdul Hadi bagaimanapun, bersyukur kerana kerajaan PH tumbang dan diganti dengan Perikatan Nasional (PN) yang berusaha memperbetulkan segala kepincangan dilakukan sepanjang 22 bulan memerintah.

Tambahnya, PH juga telah menunjukkan kegelojohan untuk menentukan kerusi siapa akan menjadi Perdana Menteri, laksana berebut pusaka ketika si ayah masih hidup segar dan masing-masing menunjukkan penumbuk sesama sendiri selepas beberapa hari pilihan raya berlalu.
“Sehingga mereka yang bersama dalam PH mula menyedari, sudah tiada harapan lagi, yang tinggal hanya harapan pada namanya sahaja, kedudukan pakatan politik mereka rapuh, laksana sudah mahu bercerai dan bersedia membahagikan perabot rumah dan membahagi-bahagikan anak pinak.
“Bahkan, sekarang pun mereka sedang berebut anak pinak antara Parti Amanah Negara (Amanah) dan PKR apabila slogan amanahnya berkecai, keadilannya terpilih,” katanya. – K! ONLINE.


Dua sahabat diberkas angkara cipta senapang angin
Oleh NIK NUR IZZATUL HAZWANI NIK ADNAN

7 Mac 2021, 5:15 pm
DUNGUN – Idea inovatif dua sahabat yang juga disyaki penagih dadah membuat senapang angin buatan sendiri membawa padah apabila mereka ditahan dalam serbuan di sebuah bengkel membaiki kenderaan di Alor Tembusu di sini, Rabu lalu.
Kedua-dua suspek berusia 37 dan 20 tahun termasuk seorang pengusaha bengkel membaiki kenderaan berkenaan ditahan dalam serbuan pada pukul 4.20 petang.
Ketua Polis Daerah Dungun, Superintendan Baharudin Abdullah berkata, serbuan terbabit berjaya menahan dua laras senapang angin yang hampir siap kira-kira 70 peratus.
“Serbuan sama turut merampas selaras senapang angin yang dipercayai dibeli oleh salah seorang suspek dengan harga RM300, dua tahun lalu.
“Mereka kemudiannya telah meniru untuk menghasilkan sendiri senapang angin dipercayai bagi tujuan memburu binatang,” katanya pada sidang akhbar di Ibu Pejabat Polis Daerah (IPD) Dungun di sini hari ini.
Jelasnya, polis turut berjaya menemui beberapa komponen membuat senapang angin seperti kompresor, batang besi, dua tabung angin dan 11 butir peluru hidup.

Ujarnya, pemeriksaan turut menemui dadah dipercayai jenis syabu seberat 0.70 gram dan pil kuda (0.68 gram) dan ujian saringan air kencing yang dijalankan juga mendapati kedua-dua suspek positif dadah jenis methaphitamine. – K! ONLINE


Wajib tutup aurat walaupun riadah, berbasikal
Oleh MOHD. HUSNI MOHD. NOOR

7 Mac 2021, 5:04 pm
PUTRAJAYA – Wajib bagi umat Islam menjaga batasan aurat ditentukan syarak termasuk ketika aktiviti berbasikal dan beriadah dengan memastikan pakaian yang dikenakan menutup aurat dan longgar.
Nasihat itu dikongsi oleh Pejabat Mufti Wilayah Persekutuan menerusi artikel mengenai Hukum Memakai Pakaian Ketat Semasa Aktiviti Berbasikal diterbitkan baru-baru ini.
Menurutnya, adalah menjadi satu kesilapan apabila masyarakat menganggap dengan memakai pakaian yang menutup sebahagian anggota badan atau berpakaian ketat sudah memadai dikira menutup aurat.
Jelasnya lagi, umat Islam tidak boleh mengenakan pakaian sukan yang ketat dan nipis sehingga boleh menampakkan bentuk aurat pada tubuh mereka apatah lagi mendedahkan anggota aurat sehingga menarik pandangan wanita ajnabi terhadapnya di persekitaran awam.
Selain itu, katanya, ada juga pendapat bahawa pakaian yang patuh syariah ini menghalang pergerakan ketika beriadah dan bersukan dengan alasan rimas, susah bergerak dan tiada pilihan.
“Alasan ini tidak boleh dikira sebagai darurat dalam Islam kerana menutup aurat adalah wajib bagi semua umat Islam.

“Jika seseorang hendak keluar dari rumahnya sama ada untuk berbasikal atau beriadah dia tetap wajib memelihara peraturan yang ditetapkan oleh agama iaitu memakai pakaian yang menutup seluruh auratnya,” katanya. -K! ONLINE


Kerja baik pulih kabel Jambatan Pulau Pinang siap seminggu awal
Oleh MUHD AFIQ AL-HAFIZ MAT YUSOF

7 Mac 2021, 4:31 pm
PETALING JAYA – Kerja-kerja baik pulih kabel elektrik yang terbakar di bawah Jambatan Pulau Pinang berjaya disiapkan seminggu lebih awal berbanding jadual asal 118 hari.
Ketua Pegawai Grid Tenaga Nasional Berhad (TNB), Datuk Husaini Husin berkata, kejayaan tersebut berikutan kerja menanggalkan struktur sokongan kabel dan kabel yang rosak dapat disiapkan dalam tempoh empat hari yang berakhir hari ini.
“Kita telah memulakan kerja-kerja baik pulih tersebut pada 4 Mac yang lalu dan berjaya memendekkan tempoh penanggalan struktur sokongan kabel termasuk kabel yang telah rosak. Ia sekaligus menjadikan tempoh kerja pembaikan oleh pihak TNB dan PLUS adalah 112 hari sahaja.
“Kejayaan tersebut membolehkan pihak PLUS menyegerakan siasatan terhadap keadaan struktur dan kerja-kerja baik pulih jambatan yang dijangkakan mengambil masa dua bulan bermula esok,” katanya dalam satu kenyataan di sini hari ini.
Katanya, kerja-kerja baik pulih kabel 132kV yang terbakar di kilometer 3.2, Jambatan Pulau Pinang merangkumi penggantian tiga litar kabel yang musnah terbakar dengan kabel baru sepanjang kira-kira 100 meter.
“TNB juga akan membuat kerja-kerja merentang kabel, penyambungan kabel dan penggantian struktur sesalur kabel yang musnah terbakar.

“Pelaksanaan kerja tersebut tidak akan mengganggu aliran trafik Jambatan Pulau Pinang dan akses kerja adalah melalui laut menggunakan tongkang dari mula hingga akhir pada 23 Jun 2021,” jelasnya.
Mengulas mengenai punca kebakaran kabel yang berlaku pada 22 Februari lalu, laporan Jabatan Bomba dan Penyelamat Malaysia (JBPM) Pulau Pinang menyatakan bahawa berlaku arka elektrik pada kabel di kilometer 3.2 dan terkena kayu pelantar sebelum berlaku kebakaran.
“Berdasarkan maklumat pihak JBPM, kejadian kebakaran bukanlah secara semula jadi atau khianat. Siasatan masih dilakukan bagi mencari punca yang menyebabkan pancaran arka tersebut.
“Pihak yang terlibat juga sedang menjalankan siasatan secara berasingan bagi mengenal pasti penyebab pancaran arka itu,” ujarnya. – K!ONLINE.


Maqis lebih agresif selepas pindaan Akta 728
Oleh YATIMIN ABDULLAH

7 Mac 2021, 4:15 pm
RANTAU PANJANG – Tugasan Jabatan Perkhidmatan Kuarantin dan Pemeriksaan Malaysia (Maqis) akan menjadi lebih agesif dalam membendung aktiviti penyeludupan produk pertanian, termasuk bekalan daging import sebaik sahaja pindaan Akta Perkhidmatan Kuarantin dan Pemeriksaan Malaysia 2011 (Akta 728) selesai.
Ketua Pengarah Maqis, Saiful Yazan Alwi berkata, proses pindaan itu sudah berada dalam semakan dan penelitian Jabatan Penguam Negara sebelum dibentang ke Parlimen.
Menurutnya, jika pindaan itu diluluskan, Maqis boleh melakukan serbuan terhadap premis-premis yang didakwa terlibat dengan penyeludupan produk pertanian, termasuk bekalan daging import secara terus.
Ujarnya, undang-undang ketika ini hanya memperuntukkan agensi itu melakukan pemeriksaan di pintu masuk sempadan negara, stesen kuarantin dan premis kurantin milik pihak swasta.
“Sebelum ini, Maqis terpaksa melakukan serbuan bersama-sama agensi penguatkuasaan lain seperti Kementerian Perdagangan Dalam Negeri dan Hal Ehwal Pengguna (KPDNHEP), Jabatan Kastam Diraja Malaysia (JKDM), polis dan sebagainya.
“Apabila akta itu dilulusakan, agensi sahabat Maqis sebelum ini iaitu KPDNHEP, JKDM dan polis dapat memberikan tumpuan pada tugas masing-masing,” katanya.

Beliau berkata demikian kepada pemberita selepas menghadiri Majlis Serahan Ayam Beku Kepada Zoo Negara di Pejabat Maqis Rantau Panjang di sini hari ini.
Hadir sama, Pengarah Maqis Kelantan, Roslan Che At dab Pengarah Zoologi dan Veterinar Zoo Negara, Dr. Naim Ramli.
Saiful Yazan memberitahu, pindaan akta itu membolehkan kuasa Maqis meliputi seluruh seluruh semanjung Malaysia dan Labuan, Sabah.
Katanya, bagaimanapun, Sabah dan Sarawak memilih untuk menggunakan ordinan mereka sendiri. -K! ONLINE


874 penerima suntikan vaksin Covid-19 di Pontian
Oleh MUHAMMAD ZIKRI

7 Mac 2021, 4:11 pm
PONTIAN – Pejabat Kesihatan Daerah Pontian telah mengenal pasti seramai 874 penerima suntikan vaksin di daerah Pontian yang melibatkan 450 barisan hadapan yang bertugas di Kementerian Kesihatan (KKM).
Pegawai Kesihatan Kanan Daerah Pontian, Dr. Surinah Asan berkata, 424 petugas barisan hadapan yang lain terdiri daripada pelbagai jabatan dan agensi yang turut membantu mencegah penularan wabak Covid-19.
“Jumlah itu termasuklah Polis DiRaja Malaysia (PDRM), Depoh Tananan Imigresen Pekan Nanas (DIPN), Jabatan Bomba dan Penyelamat Malaysia (JBPM), Jabatan Kebajikan Masyarakat (JKM) serta Majlis Daerah Pontian (MDP) dan lain-lain.
“Proses pemberiaan suntikan akan berjalan mengikut fasa dengan lokasi pemberiaan dijalankan di Dewan Jubli Intan Pontian, Dewan Serbanguna Majlis Daerah Pontian di Benut, Dewan Tunku Ismail Ibrahim Pekan Nanas dan Dewan Serbaguna Kampung Perpat Timbul,” katanya ketika ditemui di sini semalam.
Timbalan Menteri Perusahaan Perladangan dan Komoditi, Datuk Seri Wee Jeck Seng mengetuai 150 penerima suntikan vaksin Covid-19 di Klinik Kesihatan Daerah Pontian ( KK3 ) Pontian.
Turut sama Ahli Parlimen Pontian, Datuk Seri Ahmad Maslan, Ahli Dewan Undangan Negeri ( ADUN ) Pulai Sebatang, Muhammad Taqiuddin Cheman dan Pegawai Daerah Pontian, Mohd. Raffi Abdullah.-K! ONLINE


Pelajar tingkatan lima ditahan bawa syabu
Oleh KOSMO!

7 Mac 2021, 4:03 pm
Oleh ISWAN SHAFIQ ISA
SEBERANG PERAI – Enam lelaki termasuk seorang pelajar tingkatan lima ditahan polis bersama sejumlah dadah bernilai hampir RM120,000 selepas melakukan empat serbuan di sekitar Bukit Mertajam, Perai dan Sungai Bakap di sini semalam.
Operasi kira-kira enam jam bermula pukul 6 petang itu membabitkan rampasan dadah jenis methamphetamine atau syabu dan heroin yang keseluruhannya seberat kira-kira 3.3 kilogram (kg).
Ketua Polis Daerah Seberang Perai Tengah, Asisten Komisioner Shafee Abd. Samad berkata, pihaknya menahan dua lelaki berusia 17 dan 26 tahun dalam serbuan pertama di tepi jalan di Kampung Permatang Batu di Bukit Mertajam.
“Pemeriksaan lanjut di dalam poket seluar salah seorang suspek dan raga motosikal, polis menjumpai tiga paket kecil dadah dipercayai jenis syabu keseluruhannya seberat kira-kira 906 g.
“Hasil maklumat suspek tersebut, polis kemudiannya menyerbu rumah kongsi di sebuah tapak pembinaan di Taman Irama, Perai dan menemui enam plastik berisi kira-kira 2.2 kg syabu dan satu plastik disyaki berisi dadah heroin seberat 112 g,” katanya kepada pemberita hari ini.

Shafee berkata, menerusi serbuan ketiga, kira-kira pukul 9 malam, polis menahan seorang lelaki berusia 31 tahun di sebuah flat di Sungai Rambai, Bukit Mertajam.
“Sementara itu, dalam serbuan keempat di sebuah bengkel kenderaan di Jalan Besar Sungai Bakap, tiga lelaki berusia di antara 20 hingga 23 tahun ditahan bersama 40 paket plastik kecil dadah heroin seberat 31.42 g dan 0.81 g syabu.
“Dua daripada suspek berkenaan didapati positif dadah, manakala tangkapan lain negatif,” katanya lagi.
Beliau berkata, kes disiasat mengikut Seksyen 39B, Seksyen 12(3) dan Seksyen 15(1)(a) Akta Dadah Berbahaya 1952. – K! ONLINE


Jaga penampilan, baru suami sayang – Raja Ilya
Oleh MOHAMMAD SHAHEMY AZMI

7 Mac 2021, 2:31 pm
PETALING JAYA – Pelakon Raja Ilya mendedahkan bahawa dia cuma sempat berjumpa dengan suaminya, Trent Garret sebanyak tiga kali sahaja sebelum mereka mengambil keputusan untuk berkahwin.
Menerusi perkongsian yang dimuat naik dalam Instagramnya, Raja Ilya atau nama sebenarnya Raja Ramilah Begum Raja Mohammad, 35, berkata, selepas berkahwin barulah dia mula mengenali suaminya dengan lebih erat.
“Bersyukur kerana bersama dengan suami yang penyayang. Saya jumpa Trent tiga kali sahaja sebelum kami ambil keputusan untuk berkahwin. Kami lebih mengenali antara satu sama lain selepas mendirikan rumah tangga,” ujarnya.
Dalam hantaran sama, Raja Ilya memberitahu bahawa ibu bapanya turut melalui proses sama ketika mereka berkahwin suatu ketika dahulu.
“Sama macam ayah saya datang merisik bila mak tengah kerja. Nenek datang jemput mak di kilang dan balik rumah terus kena lamar.
“Alhamdulillah, Trent banyak menyokong dan jadikan saya seorang yang terbaik. Dia mahukan saya bahagia dan menjaga penampilan. Perempuan kalau ada inisiatif untuk cantik dan dapat bentuk badan yang lawa, lebih yakin dengan diri sendiri.

“Kuranglah sentap dengan suami, kurang drama suami isteri,” jelas Raja Ilya yang kini menetap di Perth, Australia bersama suaminya.
Pada masa sama, pelakon itu juga memberi pesanan kepada wanita di luar sana yang bergelar isteri supaya sentiasa menjaga penampilan agar sentiasa disayangi suami.
Raja Ilya dan Trent yang juga merupakan seorang ahli perniagaan telah melangsungkan perkahwinan di kediaman suaminya di Perth dalam satu majlis tertutup pada 23 Disember 2018. – K!ONLINE


Momen romantik Agong, Permaisuri dapat perhatian
Oleh MOHD RASDAN AHMAD

7 Mac 2021, 2:40 pm
PETALING JAYA – Tanggal 6 Mac 1986 merupakan tarikh bersejarah penyatuan dua hati daripada dua buah negeri menerusi perkahwinan antara Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah.
Permaisuri Agong melalui laman sosial Instagramnya dilihat berkongsi momen tersebut bersama 1.2 juta pengikut dengan memuat naik gambar baginda berdua ketika diijabkabulkan.
Malah, Tunku juga sempat dilihat mengadakan majlis doa selamat dan kesyukuran bagi menyambut ulang tahun perkahwinan baginda berdua yang ke-35 ini bersama-sama keluarga.
Untuk makluman, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah telah diijabkabulkan pada 6 Mac 1986 di Istana Bukit Serene, iaitu kediaman rasmi Sultan Johor.

Tunku juga sempat memuat naik gambar baginda berdua dengan kapsyen mencuit hati.
“We’ve come a long way baby! (kita sudah jauh bersama),” jelas Tuanku Permaisuri.

Menjengah ke ruangan komen, rata-rata pengikut Tunku teruja melihat hantaran tersebut malah ada segelintir mereka yang memuji kecantikan dan ketampanan baginda berdua.
Pengguna akaun Zelyalinaothman berkata, “Cantiknya tuanku, semoga tuanku berdua sentiasa dalam lindungan dan rahmatNya Aminn, happy anniversary,” jelasnya.
Sehingga pukul 2.30 petang tadi, hantaran tersebut mendapat 98,667 tanda suka manakala lebih 1,400 komen dari orang ramai. – K! ONLINE.


PM tetamu pertama masuk Kaabah sejak penularan Covid-19
Oleh MOHD RASDAN AHMAD

7 Mac 2021, 3:54 pm
PETALING JAYA – Perdana Menteri, Tan Sri Muhyiddin Yassin diberi penghormatan untuk memasuki Kaabah ketika menunaikan ibadah umrah pada malam Sabtu (semalam) bersama isteri beliau, Puan Sri Noorainee Abdul Rahman serta beberapa tetamu lain.
Detik pembukaan pintu Kaabah, turut dirakam beberapa jemaah yang berkongsi momen itu di media sosial dan ini merupakan kali pertama tetamu memasuki Kaabah sejak lebih setahun lalu.
Terdahulu, Perdana Menteri dan isteri tiba di Jeddah pada pukul 5.31 petang Sabtu waktu tempatan (10.31 malam di Malaysia) untuk lawatan rasmi ke Arab Saudi.
Muhyiddin adalah ketua negara pertama yang mengerjakan ibadah umrah sejak penularan pandemik Covid-19 sejak Mac 2020.
Ketibaan Perdana Menteri yang diiringi isterinya di Lapangan Terbang Antarabangsa Raja Abdul Aziz disambut oleh Gabenor Jeddah, Putera Mishaal Majid Abdulaziz Al Saud.
Turut menyambut beliau ialah Duta Malaysia ke Arab Saudi, Datuk Abd. Razak Abdul Wahab dan isteri, Datin Nor Asimah Petah, serta Konsulat Besar Malaysia di Jeddah, Alauddin Mohd Nor dan isteri, Najwa Hasbullah.

Kunjungan Perdana Menteri ke Arab Saudi adalah sebahagian daripada rangka kerja lawatan rasmi enam hari ke Arab Saudi bagi memenuhi jemputan Raja Arab Saudi, Raja Salman bin Abdulaziz Al-Saud dan seterusnya melawat Emiriyah Arab Bersatu (UAE).
Perdana Menteri dan isteri yang siap berpakaian ihram akan menunaikan umrah dan melakukan ziarah di Madinah terlebih dahulu, sebelum memulakan program rasmi di Istana Al-Yamamah di Riyadh pada 9 Mac ini.
Perdana Menteri akan ke UAE dan mengadakan pertemuan dengan Putera Mahkota Abu Dhabi, Sheikh Mohamed Zayed Al Nahyan dan Perdana Menteri UAE yang juga Pemerintah Dubai, Sheikh Mohammed Rashid Al Maktoum. – K! ONLINE.


Bot nelayan asing kantoi menyamar bot tempatan
Oleh KOSMO!

7 Mac 2021, 1:31 pm
Oleh KHAIRULMIZAN YAHYA
KUANTAN – Tindakan licik sebuah bot nelayan asing cuba menyamar sebagai bot tempatan dengan menggunakan nombor pendaftaran palsu gagal mengaburi pihak berkuasa apabila mereka ditahan Agensi Penguatkuasaan Maritim Malaysia (Maritim) awal pagi semalam.
Pengarah APMM Pahang, Laksamana Pertama Maritim Datuk Amran Daud berkata, bot dari Vietnam itu ditahan kira-kira 40 batu nautika di timur laut Kuala Rompin ketika rondaan Ops Kuda Laut dilakukan kira-kira pukul 6 pagi semalam.
“Dalam kejadian itu KM Satria mengesan dua buah bot yang mencurigakan sedang menjalankan aktiviti penangkapan ikan dan ketika dihampiri mereka bertindak memadamkan lampu sebelum cuba melarikan diri.
“Namun tindakan pantas KM Satria berjaya memintas sebuah bot yang menggunakan nombor pendaftaran bot tempatan dan ketika pemeriksaan dilakukan, tekong memberikan dokumen lesen yang meragukan kerana nombor siri enjin berbeza dengan yang tercatat dalam lesen,” katanya di sini hari ini.
Menurut Amran, pemeriksaan lanjut terhadap 25 kru bot berkenaan juga mendapati mereka tidak mempunyai sebarang dokumen pengenalan diri yang sah dan dipercayai warganegara Vietnam.

Sehubungan itu katanya, pihak APMM merampas semua peralatan menangkap ikan dan hasil tangkapan mereka yang dianggarkan bernilai RM1.5 juta manakala kru termasuk tekong dihantar ke Zon Maritim Kemaman untuk tindakan lanjut.
Dalam pada itu katanya, kes itu disiasat mengikut Seksyen 15(1)(a) Akta Perikanan 1985 yang membawa hukuman denda sehingga RM6 juta bagi tekong dan RM600,000 bagi setiap kru kerana tidak memiliki sebarang permit untuk beroperasi di perairan di negara.
“Kes juga akan disabitkan dengan Akta Imigresen 1959/1963 Seksyen 6(1)(c) yang membawa denda RM10,000 atau penjara lima tahun atau kedua-duanya serta boleh dikenakan sebatan tidak lebih enam sebatan kerana tidak mempunyai pengenalan diri yang sah.
“Menggunakan nombor pendaftaran palsu atau bot klon menjadi modus operandi nelayan Vietnam untuk mengaburi pihak berkuasa namun sifat dan struktur fizikal bot yang berbeza membolehkan penguatkuasa mengesan taktik mereka,” ujarnya. – K! ONLINE


12 individu termasuk YouTuber bergaduh di gelanggang futsal ditahan
Oleh EDDY AQMAL MOHAMED HAMIDI

7 Mac 2021, 2:47 pm
PETALING JAYA – Polis mengesahkan penahanan 12 individu termasuk seorang YouTuber yang terbabit dalam satu pergaduhan di sebuah gelanggang futsal di Taman Perindustrian Subang kelmarin.
Ketua Polis Daerah Subang Jaya, Asisten Komisioner Abd. Khalid Othman berkata, kesemua tangkapan dibuat kira-kira pukul 1.30 pagi tadi menerusi dua serbuan berasingan di sekitar Lembah Klang.
“Tangkapan dibuat oleh sepasukan polis dari Cawangan Maksiat, Judi dan Kongsi Gelap (D7) Bahagian Siasatan Jenayah Daerah Subang Jaya susulan laporan yang diterima di sekitar Jalan Persiaran Kewajipan, USJ 8, Subang Jaya
“Tangkapan pertama dibuat kira-kira pukul 1.30 pagi melibatkan tujuh lelaki tempatan berusia 18 hingga 28 tahun dan tangkapan kedua pula pada pukul 1.50 pagi melibatkan lima lelaki berusia awal 20-an,” katanya kepada Kosmo! ketika dihubungi hari ini.
Menurut Abd. Khalid siasatan berhubung kejadian sedang dilakukan dan kesemua tangkapan telah diberi reman selama sehari oleh mahkamah bagi memberi ruang siasatan dijalankan.
“Kes disiasat di bawah Seksyen 147 Kanun Keseksaan,” tegas beliau.

Terdahulu, Kosmo! Online semalam melaporkan tentang satu pergaduhan melibatkan sekumpulan lelaki termasuk seorang YouTuber di gelanggang futsal berkenaan susulan satu perselisihan faham yang terjadi.
Dalam kejadian kira-kira pukul 10.20 malam itu, seorang lelaki mendakwa telah diserang oleh sekumpulan lelaki lain termasuk YouTuber berkenaan hingga mengalami kecederaan teruk pada muka serta badan.
Menerusi satu video berdurasi lapan saat yang tular di laman media sosial menunjukkan aksi pergaduhan itu malah ada yang turut melafazkan kata-kata kesat.
Menurut mangsa, pergaduhan tersebut tercetus selepas dia meleraikan pergaduhan antara dua individu ketika berada di gelanggang futsal.
Beberapa minit kemudian, salah seorang yang terlibsat dalam pergaduhan itu didakwa datang semula bersama beberapa individu lain sebelum memukul mangsa hingga cedera.-K!ONLINE


Loji Insinerator Langkawi selesai masalah bau, lalat
Oleh NORLIDA AKMAR IDROS

7 Mac 2021, 3:58 pm
LANGKAWI – Ahli Parlimen Langkawi, Tun Dr. Mahathir Mohamad berharap loji insinerator atau loji pembakaran sampah di sini yang dijangka beroperasi semula dalam masa terdekat dapat menyelesaikan isu pencemaran bau busuk dan lalat di kawasan itu.
Beliau berkata, loji tersebut telah lama dibina di Kampung Belanga Pechah di sini, namun gagal beroperasi dengan baik ekoran masalah teknikal.
“Insinerator di Langkawi ini sudah lama tetapi tidak berjalan (operasi) yang mana ia merupakan satu kegagalan.
“Jadi, kita kena buat baharu yang mana nak pilih (kontraktor) mengambil masa yang panjang,” katanya ketika melawat Loji Insinerator Langkawi di sini hari ini.
Menurutnya, beberapa isu pencemaran berlaku antaranya bau busuk dan lalat terutama di kawasan sungai berhampiran selain pemandangan jelik tapak pembuangan sampah yang sudah membukit di situ.
“Orang marah sangat sebab ada bukit sampah (tapak pembuangan sampah) menyebabkan pemandangan tidak elok selain berbau busuk.

“Ia juga menyebabkan isu lalat yang begitu banyak, saya sendiri pernah naik bot dipenuhi dengan lalat,” ujarnya.
Justeru, beliau berharap loji insinerator yang telah sekian lama tidak beroperasi itu dapat dikendalikan dengan baik oleh syarikat kontraktor, Drizzle Engineering Sdn. Bhd. dengan menggunakan teknologi dari Korea. – K! ONLINE


Polis lengkap siasatan pengasuh sebab kematian budak dua tahun
Oleh NOOR HASLIZA NUSI

7 Mac 2021, 4:08 pm
BALIK PULAU – Polis sedang melengkapkan kertas siasatan berhubung kes kematian seorang kanak-kanak perempuan berusia dua tahun yang meninggal dunia disebabkan kemungkinan proses bantuan pernafasan (CPR) yang dilakukan pengasuhnya.
Ketua Polis Daerah Barat Daya, Superintenden A. Anbalagan berkata, pihaknya telah selesai mengambil keterangan daripada pengasuh berusia 33 tahun tersebut bagi membantu melengkapkan siasatan kes berkenaan.
Menurutnya, polis akan merujuk Timbalan Pendakwa Raya selepas ini bagi mendapatkan arahan selanjutnya.
“Wanita terbabit telahpun dibebaskan dengan jaminan polis pada Jumaat lalu selepas selesai memberi keterangan di bawah Seksyen 31(1)(a) Akta Kanak-Kanak 2001,” katanya kepada Kosmo! di sini sebentar tadi.
Rabu lalu, Sophia Fatehah Wan Danial dilaporkan meninggal dunia semasa menerima rawatan di Hospital Pulau Pinang pada pukul 2 pagi.
Mangsa sebelum itu dibawa ke HPP selepas dikatakan lemas di dalam besen di bilik mandi kediaman pengasuhnya di Permatang Damar Laut di sini kira-kira pukul 11 pagi, Selasa lalu.

Bagaimanapun, hasil bedah siasat yang dijalankan ke atas mangsa oleh pakar forensik HPP mendapati kematiannya bukan disebabkan mati lemas tetapi kemungkinan berpunca daripada proses CPR yang dilakukan pengasuhnya semasa kejadian tersebut berlaku.
Tindakan tersebut telah berlaku kebocoran pada organ perut mangsa sehingga menyebabkan pendarahan dan pembekuan sistem darah. – K! ONLINE


Tiga kali cabul cucu sendiri
Oleh MOHAMAD FAIZAL HASHIM

7 Mac 2021, 3:05 pm
JOHOR BAHRU – Perbuatan seorang warga emas berusia 74 tahun tidak ubah seperti harapkan pagar, pagar makan makan padi apabila dia yang dipertanggungjawab menjaga tiga orang cucunya bertindak mencabul salah seorang daripada mereka.
Pemangku Ketua Polis Daerah Johor Bahru Utara (JBU), Superintendan Fariz Ammar Abdullah berkata, pihaknya laporan kejadian itu daripada bapa mangsa pada pukul 1.44 tengah hari semalam.
Menurutnya, anak perempuannya yang berusia lapan tahun yang telah dicabul oleh datuk kandungnya sendiri di sebuah bilik tidur di rumah keluarga mangsa yang terletak di sebuah kawasan taman perumahan Skudai, dekat sini.
Tambahnya, bertindak atas maklumat, sepasukan pegawai dan anggota Bahagian Siasatan Jenayah, Ibu Pejabat Polis Daerah (IPD) JBU telah menahan suspek tersebut.
“Suspek yang berusia 74 tahun itu telah dipertanggungjawab untuk menjaga tiga orang cucunya yang berumur empat, lapan dan 10 tahun.
“Namun dia telah mengambil kesempatan terhadap kanak-kanak tersebut ketika ibu bapa mangsa pergi berniaga. Menurut mangsa, perkara menjijikan tersebut telah berlaku sebanyak tiga kali,” katanya dalam kenyataan hari ini.

Fariz Ammar berkata, susulan laporan itu, mangsa diiringi oleh ibunya dan pihak polis ke Hospital Sultanah Aminah (HSA), di sini untuk pemeriksaan interim.
Katanya, pegawai perubatan mengesahkan terdapat kesan koyakan pada selaput dara alat sulit mangsa yang diakibatkan oleh kemasukan objek tumpul.
“Mangsa dibenarkan balik dan akan mendapatkan rawatan susulan oleh pakar kaunseling dari unit psikiatri hospital tersebut,” katanya.
kes disiasat di bawah Seksyen 377CA Kanun Keseksaan dan Seksyen 14 (a) Akta Kesalahan-kesalahan Seksual Terhadap Kanak-kanak.-K! ONLINE


Bapa cabul anak kandung didakwa
Oleh MOHAMAD FAIZAL HASHIM

7 Mac 2021, 1:12 pm
JOHOR BAHRU – Seorang bapa didakwa di Mahkamah Sesyen di sini hari ini atas dua pertuduhan melakukan amang seksual terhadap anak perempuannya berusia 14 tahun di rumahnya di Bandar Putra Kulai, tahun lalu.
Tertuduh yang berusia 42 tahun itu bagaimanapun mengaku tidak bersalah sejurus pertuduhan dibacakan di hadapan Hakim Wan Mohd. Norisham Wan Yaakob.
Mengikut pertuduhan pertama, tertuduh yang bekerja sebagai pekerja pendawaian didakwa melakukan amang seksual fizikal terhadap anak perempuannya yang ketika itu berusia 14 tahun dengan menyentuh bahagian kemaluan mangsa di sebuah rumah di Jalan Camar 9, Bandar Putra Kulai pada Jun 2020.
Bagi pertuduhan kedua pula, tertuduh didakwa melakukan kesalahan sama terhadap anaknya dengan menyuruh mangsa memegang kemaluan tertuduh di rumah sama pada Februari 2020.
Tertuduh didakwa mengikut Seksyen 14(a) dan 14(b) Akta Kesalahan-Kesalahan Seksual Terhadap Kanak-Kanak 2017 yang dibaca bersama Seksyen 16(1) akta sama, yang membawa hukuman penjara sehingga 20 tahun dan sebatan selain penjara maksimum lima tahun dan maksimum dua sebatan, jika sabit kesalahan.
Pendakwaan dikendalikan Timbalan Pendakwa Raya Lydia Salleh manakala tertuduh diwakili peguam Khairul Azwad Sariman.

Terdahulu, Lydia tidak menawarkan sebarang jaminan terhadap tertuduh berikutan kesalahan jenayah kes kanak-kanak tidak membenarkan jaminan diberi.
Khairul Azwad pula tidak membuat sebarang rayuan jaminan sebaliknya meminta satu tarikh lain untuk membuat hujahan jaminan kes.
Mahkamah kemudian menetapkan tarikh sebutan semula pada 25 April depan.-K! ONLINE


Sistem perairan di Paya Kemat dan Matang dinaik taraf
Oleh NOOR HAYATI MAMAT

7 Mac 2021, 1:16 pm
HULU TERENGGANU – Seramai 42 pesawah padi Paya Kemat dan Matang di sini boleh tersenyum apabila projek naik taraf skim pengairan kawasan masing-masing bakal siap sepenuhnya pada bulan Julai depan.
Timbalan Menteri Pertanian dan Industri Makanan I, Datuk Seri Ahmad Hamzah berkata, projek naik taraf pengairan sepanjang 6.1 kilometer itu melibatkan peruntukan RM7.5 juta daripada kerajaan Persekutuan.
“Projek naik taraf ini disasar untuk menjadikan sistem pengairan di Paya Kemat dan Matang lebih efisien sekali gus meningkatkan pengeluaran padi di kedua-dua kawasan berkenaan.
“Harapan kita agar pengeluaran padi di kawasan terlibat seluas kira-kira 116 hektar dapat ditingkatkan berlipat ganda berbanding cuma 4.1 tan pada masa ini,” katanya ketika memantau perkembangan projek pengairan tersebut di sini semalam.
Hadir sama Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid dan Ketua Kelompok Unit Peladang Matang, Omar Mat Amin.
Ahmad berkata, projek naik taraf sistem pengairan berkenaan sepatutnya siap pada bulan Mei depan tetapi terpaksa ditangguhkan selama dua bulan untuk memberi laluan kepada kerja-kerja penuaian tidak lama lagi.

Jelas beliau, sewaktu musim penuaian, air di sistem pengairan sawah padi terpaksa dikeringkan menyebabkan projek naik taraf terpaksa dihentikan seketika. – K! ONLINE


Hampir tiga juta daftar vaksin
Oleh MOHD. HUSNI MOHD. NOOR

7 Mac 2021, 12:38 pm
PUTRAJAYA – Jumlah individu yang sudah mendaftar bagi Program Imunisasi Covid-19 Kebangsaan (PICK) di aplikasi MySejahtera kini sudah hampir mencecah tiga juta orang.
Angka itu dikongsi menerusi Laporan Harian Jumlah Pendaftaran Terkini di MySejahtera oleh Jawatankuasa Jaminan Akses Bekalan Vaksin (JKJAV) setakat pukul 8 pagi ini.
Menerusi laporan itu, Selangor merekodkan pendaftaran tertinggi dengan 991,181 orang diikuti Johor (335,537 orang), Kuala Lumpur (292,983 orang), Sarawak (240,630 orang), Perak (173,406 orang), Pulau Pinang (163,922 orang) dan Sabah (128,524 orang).
Manakala, Kedah (126,407 orang), Negeri Sembilan (109,014 orang), Pahang (106,444 orang), Melaka (80,331 orang), Kelantan (80,004 orang), Terengganu (73,385 orang), Putrajaya (43,382 orang), Labuan (29,586 orang) dan Perlis (15,401 orang).
Berdasarkan laporan sama, seramai 127,608 individu sudah menerima dos pertama suntikan vaksin Covid-19 di seluruh negara setakat semalam.
Daripada jumlah itu, Sarawak merekodkan penerima tertinggi dengan 18,034 individu, diikuti Pahang (13,380), Selangor (11,982), Kelantan (11,680), Kuala Lumpur (11,266), Perak (10,678), Sabah (9,515).

Turut direkodkan Johor (9,515), Kedah (5,414), Pulau Pinang (5,172), Negeri Sembilan (4,864), Terengganu (4,675), Putrajaya (2,290), Perlis (2,223) dan Labuan (2,158).
Orang ramai boleh membuat pendaftaran melalui lima kaedah pendaftaran menerusi dalam talian atau secara manual untuk mendapatkan suntikan vaksin Covid-19.
Menurut Buku Program Imunisasi Covid-19 Kebangsaan yang dikeluarkan JKJAV, dua kaedah secara dalam talian adalah pendaftaran melalui aplikasi MySejahtera atau laman web khas di www.vaksincovid.gov.my. – K! ONLINE


Mayat Nur Jannatul Alia ditemui 15 kilometer dari tempat berkelah
Oleh AIMUNI TUAN LAH

7 Mac 2021, 1:23 pm
GUA MUSANG – Selepas 40 jam hilang dihanyutkan arus Sungai Nenggiri, mayat seorang remaja perempuan ditemui dalam keadaan terapung di tepi sungai Kampung Pulau Setelu di sini hari ini.
Mayat Nur Jannatul Alia Mohd. Zamri, 13, dijumpai oleh penduduk kampung pada pukul 9 pagi iaitu kira-kira 15 kilometer dari lokasi mangsa berkelah bersama ahli keluarga.
Ketua Polis Daerah Gua Musang, Superintendan Sik Choon Foo berkata, mangsa yang masih lengkap berpakaian ditemui terapung di tepi sungai itu.
“Mayat mangsa telah dijumpai oleh penduduk kampung dan telah dibawa naik ke darat dengan bantuan pihak polis, JBPM dan Angkatan Pertahanan Awam Malaysia (APM) pada pagi ini.
“Jenazah mangsa dibawa ke Hospital Gua Musang untuk proses bedah siasat sebelum diserahkan kepada ahli keluarga untuk dikebumikan,” katanya ketika ditemui pemberita di Jabatan Forensik Hospital Gua Musang di sini hari ini.
Kosmo! Online semalam melaporkan kegembiraan 20 sekeluarga berkelah di tepi Sungai Nenggiri, Kampung Pulau Setelu bertukar tragedi apabila salah seorang daripada mereka dikhuatiri mati lemas sejak pukul 4 petang Jumaat.

Nur Jannatul Alia dihanyutkan arus deras apabila mandi di sungai kampung itu ketika ahli keluarga lain sedang menjamu selera.
Kakak mangsa, Nur Ain, 16, bersama sepupunya Nur Asma Kamaruddin, 14, sempat diselamatkan oleh datuk mereka ketika dihanyutkan arus sungai itu. – K! ONLINE


PGA tahan 19 PATI Indonesia
Oleh NORHAYATI YAHAYA

7 Mac 2021, 12:41 pm
KUALA SELANGOR – Hasrat 19 pendatang asing tanpa izin (PATI) Indonesia untuk memasuki negara ini secara haram tidak kesampaian apabila ditahan di Jalan Parit 4, Pantai Sungai Burung, Tanjung Karang, semalam.
Kesemua mereka termasuk 11 wanita berusia 23 hingga 49 tahun diberkas dalam tempoh lima jam bermula 7.30 pagi oleh sepasukan anggota Pasukan Gerakan Am Batalion 4.
Pegawai Pemerintahnya, Superintendan Rizal Mohamed berkata, siasatan mendapati mereka memasuki negara ini menggunakan bot daripada Tanjung Balai, Indonesia sebelum mendarat di pesisir pantai Kampung Sungai Burung, Tanjung Karang.
“Mereka juga gagal mengemukakan sebarang dokumen perjalanan yang sah.
“Kesemua tangkapan dan rampasan telah dibawa ke Balai Tanjung Karang untuk tindakan lanjut di bawah Akta Imigresen 1959/63,” katanya menerusi kenyataan akhbar di sini hari ini.
Jelas beliau, ujian saringan Covid-19 dilakukan terhadap warga asing itu bagi mencegah penularan virus di kalangan pesalah dan juga petugas Polis Diraja Malaysia (PDRM). -K! ONLINE


Pemilik motosikal dinaiki pelajar biadab dikenakan tindakan
Oleh MUHAMMAD AYMAN GHAFFA

7 Mac 2021, 12:34 pm
KOTA BHARU – Jabatan Pengangkutan Jalan (JPJ) Kelantan telah mengambil tindakan penguatkuasaan terhadap pemilik motosikal yang dinaiki oleh pelajar yang tidak memakai topi keledar sehingga kejadian itu tular di media sosial baru-baru ini.
Pengarahnya, Hanif Yusabra Yusuf berkata, JPJ telah mengeluarkan notis siasatan di bawah seksyen 114 Akta Pengangkutan Jalan 1987 kepada pemilik motosikal tersebut.
Katanya, pelajar itu boleh didakwa di bawah kaedah 4 Kaedah-Kaedah Motosikal (Topi Keledar) 1973 atas kesalahan menunggang dan membonceng motosikal tanpa memakai topi keledar.
“Selain itu, kita juga mengesan kesalahan mempamerkan nombor pendaftaran tidak mengikuti spesifikasi dan tindakan boleh dijalankan mengikut Kaedah 6,Kaedah-Kaedah Kenderaan Bermotor (Pendaftaran dan Pelesenan) 1959.
“Semua kesalahan itu boleh didakwa mengikut Seksyen 119(2) Akta Pengangkutan Jalan 1987 yang boleh didenda sebanyak RM2,000 hingga RM4,000 atau penjara selama dua hingga enam bulan,” katanya dalam satu kenyataan hari ini.
Baru-baru ini, tular gambar tiga pelajar lelaki dipercayai selepas tamat peperiksaan Sijil Pelajaran Malaysia (SPM) menaiki dua buah motosikal dengan salah seorang daripada mereka tidak memakai topi keledar.

Paling biadab, penunggang dan pembonceng yang menaiki dua buah motosikal berasingan menconteng belakang baju sekolah mereka dengan kata-kata kesat memaki hamun guru.
Selain tidak memakai topi keledar, salah sebuah motosikal yang dinaiki pelajar itu juga didapati mempamerkan nombor pendaftaran tidak mengikuti spesifikasi iaitu menggunakan nombor yang sangat kecil.
Mengulas lanjut, menurut Hanif Yusabra, pihaknya memandang serius isu-isu keselamatan jalan raya dan menasihatkan supaya ibu bapa agar memantau anak-anak agar tidak terjerumus dengan aktiviti yang tidak sihat.
Katanya, JPJ juga menasihatkan kepada masyarakat supaya sentiasa mematuhi undang-undang lalu lintas yang ditetapkan supaya tidak membahayakan diri sendiri dan juga pengguna jalan raya yang lain. – K! ONLINE